title: 2017 m. spalio 17 d. Tarybos sprendimas (ES) 2017/1929, kuriuo skiriamas Regionų komiteto Vokietijos Federacinės Respublikos pasiūlytas narys ir Vokietijos Federacinės Respublikos pasiūlytas pakaitinis narys

text:
21.10.2017

               LT

               Europos Sąjungos oficialusis leidinys

               L 272/17

         TARYBOS SPRENDIMAS (ES) 2017/1929
   2017 m. spalio 17 d.
   kuriuo skiriamas Regionų komiteto Vokietijos Federacinės Respublikos pasiūlytas narys ir Vokietijos Federacinės Respublikos pasiūlytas pakaitinis narys
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Vokietijos Vyriausybės pasiūlymą,
   kadangi:

               (1)

               2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.;

               (2)

               pasibaigus Hans Jörg DUPPRÉ kadencijai tapo laisva Regionų komiteto nario vieta;

               (3)

               Bernd LANGE paskyrus Regionų komiteto nariu tapo laisva pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam dabartinės kadencijos laikui iki 2020 m. sausio 25 d. į Regionų komitetą skiriami:

               a)

               nariu:

                           —

                           Bernd LANGE, Landrat im Landkreis Görlitz,

               b)

               pakaitiniu nariu:

                           —

                           Thomas HABERMANN, Landrat im Landkreis Rhön-Grabfeld.

         2 straipsnis
   Šis sprendimas įsigalioja jo priėmimo dieną.

      Priimta Liuksemburge 2017 m. spalio 17 d.

            Tarybos vardu

            Pirmininkas

         M. MAASIKAS

      (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

      (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

      (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).


title: 2013 m. liepos 9 d. Tarybos sprendimas, kuriuo priimama Tarybos pozicija dėl 2013 finansinių metų Europos Sąjungos taisomojo biudžeto Nr. 3 projekto

text:
13.7.2013

               LT

               Europos Sąjungos oficialusis leidinys

               C 201/4

         TARYBOS SPRENDIMAS
   2013 m. liepos 9 d.
   kuriuo priimama Tarybos pozicija dėl 2013 finansinių metų Europos Sąjungos taisomojo biudžeto Nr. 3 projekto
   2013/C 201/05
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 314 straipsnį, kartu su Europos atominės energijos bendrijos steigimo sutartimi, ypač jos 106a straipsniu,
   atsižvelgdama į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (1), ypač į jo 41 straipsnį,
   kadangi:

               —

               2012 m. gruodžio 12 d. galutinai buvo priimtas 2013 finansinių metų Sąjungos biudžetas (2),

               —

               2013 m. balandžio 15 d. Komisija pateikė pasiūlymą dėl 2013 finansinių metų bendrojo biudžeto taisomojo biudžeto Nr. 3 projekto,

         NUSPRENDĖ:
   Vienintelis straipsnis
   Tarybos pozicija dėl 2013 finansinių metų Europos Sąjungos taisomojo biudžeto Nr. 3 projekto buvo priimta 2013 m. liepos 9 d.
   Visą pozicijos tekstą galima rasti Tarybos interneto svetainėje arba iš jos atsisiųsti: http://www.consilium.europa.eu/

      Priimta Briuselyje 2013 m. liepos 9 d.

            Tarybos vardu

            Pirmininkas

         R. ŠADŽIUS

      (1)  OL L 298, 2012 10 26, p. 1.

      (2)  OL L 66, 2013 3 8, p. 1, su klaidų ištaisymu OL L 134, 2013 5 18, p. 21.


title: 2010/779/ES: 2010 m. gruodžio 14 d. Tarybos sprendimas dėl Jungtinės Didžiosios Britanijos ir Šiaurės Airijos Karalystės prašymo dalyvauti taikant kai kurias Šengeno acquis nuostatas, susijusias su Europos didelės apimties IT sistemų laisvės, saugumo ir teisingumo srityje operacijų valdymo agentūros steigimu

text:
17.12.2010

               LT

               Europos Sąjungos oficialusis leidinys

               L 333/58

         TARYBOS SPRENDIMAS
   2010 m. gruodžio 14 d.
   dėl Jungtinės Didžiosios Britanijos ir Šiaurės Airijos Karalystės prašymo dalyvauti taikant kai kurias Šengeno acquis nuostatas, susijusias su Europos didelės apimties IT sistemų laisvės, saugumo ir teisingumo srityje operacijų valdymo agentūros steigimu
   (2010/779/ES)
   EUROPOS SĄJUNGOS TARYBA,
   atsižvelgdama į prie Europos Sąjungos sutarties ir Sutarties dėl Europos Sąjungos veikimo pridėto Protokolo (Nr. 19) dėl į Europos Sąjungos sistemą integruotos Šengeno acquis (toliau – Šengeno protokolas) 4 straipsnį,
   atsižvelgdama į 2010 m. spalio 5 d. Tarybos pirmininkui adresuotu laišku pateiktą Jungtinės Didžiosios Britanijos ir Šiaurės Airijos Karalystės Vyriausybės prašymą dalyvauti taikant tam tikras Šengeno acquis nuostatas, kaip nurodyta tame laiške,
   kadangi:

               (1)

               Sprendimu 2000/365/EB (1) Taryba leido Jungtinei Didžiosios Britanijos ir Šiaurės Airijos Karalystei dalyvauti įgyvendinant kai kurias Šengeno acquis nuostatas laikantis tame sprendime nustatytų sąlygų.

               (2)

               Europos Komisija 2009 m. birželio 24 d. pateikė pasiūlymą dėl Europos Parlamento ir Tarybos reglamento, kuriuo įsteigiama Europos didelės apimties IT sistemų laisvės, saugumo ir teisingumo srityje operacijų valdymo agentūra (toliau – siūlomas reglamentas).

               (3)

               Remiantis siūlomu reglamentu, Europos didelės apimties IT sistemų laisvės, saugumo ir teisingumo srityje operacijų valdymo agentūra (toliau – Agentūra) turės būti atsakinga už antrosios kartos Šengeno informacinės sistemos (SIS II), Vizų informacinės sistemos (VIS) ir Eurodac operacijų valdymą, ir ji taip pat gali būti atsakinga už kitų didelės apimties IT sistemų laisvės, saugumo ir teisingumo srityje rengimą, plėtojimą ir operacijų valdymą remiantis atitinkamu įstatymo galią turinčiu aktu, grindžiamu Sutarties dėl Europos Sąjungos veikimo trečios dalies V antraštine dalimi.

               (4)

               SIS II yra Šengeno acquis dalis. SIS II sukūrimą, veikimą ir naudojimą reglamentuoja Europos Parlamento ir Tarybos reglamentas (EB) Nr. 1987/2006 (2) ir Tarybos sprendimas 2007/533/TVR (3). Tačiau Jungtinė Karalystė dalyvavo priimant tik Tarybos sprendimą 2007/533/TVR, kuriuo plėtojamos Šengeno acquis nuostatos, nurodytos Sprendimo 2000/365/EB 1 straipsnio a punkto ii papunktyje.

               (5)

               VIS taip pat yra Šengeno acquis dalis. Jungtinė Karalystė nedalyvavo priimant VIS sukūrimą, veikimą bei naudojimą reglamentuojančius Sprendimą 2004/512/EB (4), Reglamentą (EB) Nr. 767/2008 (5) ir Sprendimą 2008/633/TVR (6), ir jie jai neprivalomi.

               (6)

               Eurodac nėra Šengeno acquis dalis. Jungtinė Karalystė dalyvavo priimant Eurodac sukūrimą, veikimą bei naudojimą reglamentuojantį Reglamentą (EB) Nr. 2725/2000 (7) ir jis jai privalomas.

               (7)

               Jungtinė Karalystė dalyvauja Eurodac sistemoje ir iš dalies dalyvauja SIS II sistemoje, todėl ji turi teisę dalyvauti Agentūros veikloje tokiu mastu, kokiu ši Agentūra bus atsakinga už SIS II, kaip nustatyta Tarybos sprendimu 2007/533/TVR, ir Eurodac operacijų valdymą.

               (8)

               Steigiama Agentūra turėtų turėti vieną bendrą teisinį subjektiškumą ir jai turėtų būti būdingas jos organizacinės ir finansinės struktūros vieningumas. Todėl Agentūra turėtų būti įsteigta vienu įstatymo galią turinčiu teisės aktu, dėl kurio turi balsuoti visa Taryba. Be to, priėmus siūlomą reglamentą, jis turėtų būti taikomas visas valstybėse narėse, kurioms jis yra privalomas. Nėra galimybės jį iš dalies taikyti Jungtinėje Karalystėje.

               (9)

               Siekiant užtikrinti Sutarčių bei taikomų protokolų laikymąsi ir tuo pačiu metu užtikrinti siūlomo reglamento vientisumą ir nuoseklumą, Jungtinė Karalystė pateikė prašymą dalyvauti priimant siūlomą reglamentą pagal Šengeno protokolo 4 straipsnį tokiu mastu, kokiu ši Agentūra bus atsakinga už SIS II, kaip nustatyta Reglamentu (EB) Nr. 1987/2006, ir VIS operacijų valdymą.

               (10)

               Taryba pripažįsta Jungtinės Karalystės teisę pagal Šengeno protokolo 4 straipsnį pateikti prašymą dalyvauti priimant siūlomą reglamentą, jei Jungtinė Karalystė nedalyvaus su siūlomu reglamentu susijusioje veikloje kitu pagrindu.

               (11)

               Jungtinės Karalystės dalyvavimas su siūlomu reglamentu susijusioje veikloje neturėtų įtakos tam, kad šiuo metu Jungtinė Karalystė nedalyvauja ir negali dalyvauti taikant Šengeno acquis nuostatas, susijusias su trečiųjų šalių piliečių laisvu judėjimu, vizų politika ir valstybių narių išorės sienas kertančiais asmenimis. Tuo remiantis į siūlomą reglamentą būtų galima pagrįstai įtraukti specialias nuostatas, kuriomis būtų atspindėta ši speciali Jungtinės Karalystės pozicija, visų pirma dėl ribotų balsavimo teisių Agentūros valdyboje.

               (12)

               Europos Sąjungos Tarybos ir Islandijos Respublikos bei Norvegijos Karalystės susitarimo dėl pastarųjų asociacijos įgyvendinant, taikant ir plėtojant Šengeno acquis
                   (8) 3 straipsniu įsteigtas Mišrus komitetas pagal to Susitarimo 5 straipsnį buvo informuotas apie tai, kad rengiamas šis sprendimas.

               (13)

               Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis
                   (9) 3 straipsniu įsteigtas Mišrus komitetas pagal to Susitarimo 5 straipsnį buvo informuotas apie tai, kad rengiamas šis sprendimas,

         PRIĖMĖ ŠĮ SPRENDIMĄ:
   1 straipsnis
   Remiantis Tarybos sprendimu 2000/365/EB, Jungtinė Didžiosios Britanijos ir Šiaurės Airijos Karalystė dalyvauja priimant Europos Parlamento ir Tarybos reglamentą, kuriuo įsteigiama Europos didelės apimties IT sistemų laisvės, saugumo ir teisingumo srityje operacijų valdymo agentūra, tokiu mastu, kokiu jis yra susijęs su Vizų informacinės sistemos (VIS) ir antrosios kartos Šengeno informacinės sistemos (SIS II) dalių, kuriose Jungtinė Karalystė nedalyvauja, operacijų valdymu.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2010 m. gruodžio 14 d.

            Tarybos vardu

            Pirmininkas

         S. VANACKERE

      (1)  OL L 131, 2000 6 1, p. 43.

      (2)  OL L 381, 2006 12 28, p. 4.

      (3)  OL L 205, 2007 8 7, p. 63.

      (4)  2004 m. birželio 8 d. Tarybos sprendimas dėl Vizų informacinės sistemos (VIS) sukūrimo (OL L 213, 2004 6 15, p. 5).

      (5)  2008 m. liepos 9 d. Europos Parlamento ir Tarybos reglamentas (EB) Nr. 767/2008 dėl Vizų informacinės sistemos (VIS) ir apsikeitimo duomenimis apie trumpalaikes vizas tarp valstybių narių (VIS reglamentas) (OL L 218, 2008 8 13, p. 60).

      (6)  2008 m. birželio 23 d. Tarybos sprendimas 2008/633/TVR dėl valstybių narių paskirtų institucijų ir Europolo prieigos prie Vizų informacinės sistemos (VIS) teroristinių ir kitų sunkių nusikaltimų prevencijos, atskleidimo ir tyrimo tikslais (OL L 218, 2008 8 13, p. 129).

      (7)  2000 m. gruodžio 11 d. Tarybos reglamentas (EB) Nr. 2725/2000 dėl Eurodac sukūrimo pirštų atspaudų palyginimui siekiant veiksmingai taikyti Dublino konvenciją (OL L 316, 2000 12 15, p. 1).

      (8)  OL L 176, 1999 7 10, p. 36.

      (9)  OL L 53, 2008 2 27, p. 52.


title: 2013/777/BUSP: 2013 m. gruodžio 17 d. Politinio ir saugumo komiteto sprendimas EUTM Somalia/1/2013 dėl Europos Sąjungos karinės misijos siekiant prisidėti prie Somalio saugumo pajėgų mokymo (EUTM Somalia) ES misijos vado skyrimo

text:
20.12.2013

               LT

               Europos Sąjungos oficialusis leidinys

               L 346/53

         POLITINIO IR SAUGUMO KOMITETO SPRENDIMAS EUTM SOMALIA/1/2013
   2013 m. gruodžio 17 d.
   dėl Europos Sąjungos karinės misijos siekiant prisidėti prie Somalio saugumo pajėgų mokymo (EUTM Somalia) ES misijos vado skyrimo
   (2013/777/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnį,
   atsižvelgdamas į 2010 m. vasario 15 d. Tarybos sprendimą 2010/96/BUSP dėl Europos Sąjungos karinės misijos siekiant prisidėti prie Somalio saugumo pajėgų mokymo (1), ypač į jo 5 straipsnį,
   kadangi:

               (1)

               pagal Sprendimo 2010/96/BUSP 5 straipsnio 1 dalį Taryba Politiniam ir saugumo komitetui (toliau – PSK) suteikė įgaliojimus priimti sprendimus dėl Europos Sąjungos karinės misijos siekiant prisidėti prie Somalio saugumo pajėgų mokymo (EUTM Somalia) ES misijos vado skyrimo;

               (2)

               2013 m. sausio 22 d. Taryba priėmė Sprendimą 2013/44/BUSP (2), kuriuo iš dalies keičiamas Sprendimas 2010/96/BUSP ir pratęsiamas jo galiojimas, ir kuriuo brigados generolas Gerald AHERNE skiriamas ES misijos vadu;

               (3)

               Italijos Respublika pasiūlė, kad brigados generolas Massimo MINGIARDI pakeistų brigados generolą Gerald AHERNE kaip naujas ES misijos vadas;

               (4)

               ES karinis komitetas pritaria tam pasiūlymui;

               (5)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 5 straipsnį Danija nedalyvauja rengiant ir įgyvendinant gynybinio pobūdžio Sąjungos sprendimus bei veiksmus. Todėl Danija nedalyvauja priimant šį sprendimą ir jis nėra jai privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   Brigados generolas Massimo MINGIARDI skiriamas Europos Sąjungos karinės misijos siekiant prisidėti prie Somalio saugumo pajėgų mokymo (EUTM Somalia) ES misijos vadu nuo 2014 m. vasario 15 d.
   2 straipsnis
   Šis sprendimas įsigalioja 2014 m. vasario 15 d.

      Priimta Briuselyje 2013 m. gruodžio 17 d.

            Politinio ir saugumo komiteto vardu

            Pirmininkas

         W. STEVENS

      (1)  OL L 44, 2010 2 19, p. 16.

      (2)  2013 m. sausio 22 d. Tarybos sprendimas 2013/44/BUSP, kuriuo iš dalies keičiamas Sprendimas 2010/96/BUSP dėl Europos Sąjungos karinės misijos siekiant prisidėti prie Somalio saugumo pajėgų mokymo ir pratęsiamas jo galiojimas (OL L 20, 2013 1 23, p. 57).


title: 2010 m. rugsėjo 28 d. Komisijos sprendimas, kuriuo skiriami konsultacinės ekologinės gamybos grupės nariai ir sudaromas kandidatų sąrašas

text:
29.9.2010

               LT

               Europos Sąjungos oficialusis leidinys

               C 262/3

         KOMISIJOS SPRENDIMAS
   2010 m. rugsėjo 28 d.
   kuriuo skiriami konsultacinės ekologinės gamybos grupės nariai ir sudaromas kandidatų sąrašas
   2010/C 262/03
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. birželio 3 d. Komisijos sprendimą 2009/427/EB, kuriuo sudaroma konsultacinė ekologinės gamybos ekspertų grupė (1), ypač į jo 4 straipsnio 2 dalį,
   kadangi:

               (1)

               Sprendimu 2009/427/EB Komisija sudarė konsultacinę ekologinės gamybos ekspertų grupę.

               (2)

               Pagal Sprendimo 2009/427/EB 4 straipsnio 2 dalį Komisija paskelbė kvietimą teikti paraiškas 2009/C 308/10 (2). Be to, šiame kvietime teikti paraiškas nustatyti atrankos kriterijai ir procedūra, pagal kuriuos buvo sudarytas tinkamų kandidatų sąrašas.

               (3)

               Siekdama užbaigti atrankos procedūrą, šiuo metu Komisija turi skirti grupės narius ir sudaryti kandidatų sąrašą,

         NUSPRENDĖ:
   1 straipsnis
   Šio sprendimo prieduose esančiuose sąrašuose pateikiamos grupės narių ir kandidatų pavardės. Visų pirma:

               a)

               šio sprendimo I priede išvardyti 13 ekspertų skiriami nuolatiniais grupės nariais;

               b)

               be to, sudaromas kandidatų sąrašas, kurį sudaro šio sprendimo II priede išvardyti 62 ekspertai.

         2 straipsnis
   Šis sprendimas įsigalioja jo priėmimo dieną ir bus taikomas iki 2013 m. gruodžio 31 d. Iki nurodytos dienos Komisija priima sprendimą dėl jo dalinio pakeitimo ir (arba) galiojimo pratęsimo.

      Priimta Briuselyje 2010 m. rugsėjo 28 d.

            Komisijos vardu

         Dacian CIOLOŞ

            Komisijos narys

      (1)  OL L 139, 2009 6 5, p. 29.

      (2)  OL C 308, 2009 12 18, p. 22.

      I PRIEDAS

         Abėcėlinis nuolatiniais grupės nariais skirtų ekspertų sąrašas

                  —

                  Alexander Beck

                  —

                  Jacques Cabaret

                  —

                  Niels Halberg

                  —

                  Sonya Ivanova-Peneva

                  —

                  Lizzie Melby Jespersen

                  —

                  Ursula Kretzschmar

                  —

                  Nicolas Lampkin

                  —

                  Giuseppe Lembo

                  —

                  Mariane Monod

                  —

                  Robin Frederik Alexander Moritz

                  —

                  José Luis de la Plaza Pérez

                  —

                  Bernhard Speiser

                  —

                  Fabio Tittarelli

      II PRIEDAS

         Abėcėlinis į kandidatų sąrašą įtrauktų ekspertų sąrašas

                  —

                  Simó Alegre Castellví

                  —

                  David Arney

                  —

                  Keith Ball

                  —

                  Stéphane Bellon

                  —

                  Francis Blake

                  —

                  Michel Bouilhol

                  —

                  Stefano Canali

                  —

                  Philippe Darriet

                  —

                  Jans Didier

                  —

                  Karl-Jan Erstad

                  —

                  Alicia Estevez

                  —

                  Juan Fernando Gallardo Lancho

                  —

                  Roberto García Ruiz

                  —

                  Elisabetta Giuffra

                  —

                  Aase Solvej Hansen

                  —

                  Roger Michael Hitchings

                  —

                  Uwe Hofmann

                  —

                  Jiri Harazim

                  —

                  Henning Høgh Jensen

                  —

                  Niels Finn Johansen

                  —

                  Monique Jonis

                  —

                  Maria Concepción Jorda Gutiérrez

                  —

                  Herve Juin

                  —

                  Emmanouil Kampourakis

                  —

                  Géza Kovács

                  —

                  Michael Kügler

                  —

                  Markus Kelderer

                  —

                  Sybille Kyed

                  —

                  Jascha Iri Leenhouwers

                  —

                  Carlo Leifert

                  —

                  Margareta Lennartsson Turner

                  —

                  Mariusz Maciejczak

                  —

                  Giovanna Martelli

                  —

                  Juan Rodriguez Martin

                  —

                  Avraam Mavridis

                  —

                  Cristina Micheloni

                  —

                  Bent Egberg Mikkelsen

                  —

                  Diego Omar Minnicelli

                  —

                  Susanne Padel

                  —

                  Leonidas Panomitros

                  —

                  Bruce Denholm Pearce

                  —

                  Mariana Petkova

                  —

                  Carlo Ponzio

                  —

                  Katia Radeva

                  —

                  Gerold Rahmann

                  —

                  Eckhard Reiners

                  —

                  José Raul Alves Ribeiro

                  —

                  Carlos Palacios Riocerezo

                  —

                  Denis Rusjan

                  —

                  Bernhard Schulz

                  —

                  Pentti Seuri

                  —

                  Snezhka Simeonova Delcheva

                  —

                  Evangelia Nikolaos Sossidou

                  —

                  Jens Soth

                  —

                  Christopher George Starrett

                  —

                  Wijnand Sukkel

                  —

                  Juan José Triana Marrero

                  —

                  Rob van den Broek

                  —

                  Boudewijn van Elzakker

                  —

                  Vivian Vilich

                  —

                  François Warlop

                  —

                  Simon Wright


title: 2006 m. lapkričio 7 d. Tarybos sprendimas dėl pozicijos, kurios Bendrija turi laikytis Tarptautinėje atogrąžų padarinės medienos taryboje dėl 1994 m. Tarptautinio susitarimo dėl atogrąžų padarinės medienos pratęsimo

text:
8.12.2006

               LT

               Europos Sąjungos oficialusis leidinys

               C 298/1

      TARYBOS SPRENDIMAS

   2006 m. lapkričio 7 d.
   dėl pozicijos, kurios Bendrija turi laikytis Tarptautinėje atogrąžų padarinės medienos taryboje dėl 1994 m. Tarptautinio susitarimo dėl atogrąžų padarinės medienos pratęsimo
   (2006/C 298/01)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 133 straipsnį, jį siejant su 300 straipsnio 2 dalimi,
   atsižvelgdama į Komisijos pasiūlymą (1),
   kadangi:

               (1)

               Pagal Tarybos sprendimą 96/493/EB (2) Bendrija pasirašė ir laikinai taikė 1994 m. Tarptautinį susitarimą dėl atogrąžų padarinės medienos;

               (2)

               2006 m. sausio mėn. JTPPK buvo sėkmingai sudarytas 1994 m. Tarptautinį susitarimą dėl atogrąžų padarinės medienos pakeičiantis Susitarimas;

               (3)

               1994 m. Tarptautinis susitarimas dėl atogrąžų padarinės medienos lieka galioti iki 2006 m. gruodžio 31 d., jei pagal 46 straipsnio 3 dalies nuostatas jo galiojimas po nurodytos datos nepratęsiamas Tarptautinės atogrąžų padarinės medienos tarybos sprendimu tol, kol neįsigalioja jį pakeičiantis Susitarimas.

               (4)

               Susitarimo pratęsimas atitinka Bendrijos interesus;

               (5)

               turėtų būti nustatyta Europos bendrijos pozicija Tarptautinėje atogrąžų padarinės medienos taryboje,

         NUSPRENDĖ:
   1 straipsnis
   Europos bendrijos pozicija Tarptautinėje atogrąžų padarinės medienos taryboje — balsuoti už 1994 m. Tarptautinio susitarimo dėl atogrąžų padarinės medienos pratęsimą, kol laikinai arba galutinai įsigalios jį pakeičiantis 2006 m. Susitarimas.
   2 straipsnis
   Europos bendrija sieks Tarptautinės atogrąžų padarinės medienos tarybos sprendimo, kurio tikslas — apriboti 1994 m. Tarptautinio susitarimo dėl atogrąžų padarinės medienos pratęsimo trukmę arba numatyti straipsnį dėl peržiūros.

      Priimta Briuselyje, 2006 m. lapkričio 7 d.

            Tarybos vardu

            Pirmininkas

         E. HEINÄLUOMA

      (1)  Dok. 12953/06 — COM (2006) 469 galutinis

      (2)  OL L 208, 1996 8 17, p. 1


title: 2012/483/ES: 2012 m. rugpjūčio 20 d. Komisijos sprendimas, kuriuo nustatomas naujas tam tikrų medžiagų, kurios turi būti įvertintos pagal Europos Parlamento ir Tarybos direktyvos 98/8/EB 16 straipsnio 2 dalyje nurodytą 14 metų darbo programą, dokumentų pateikimo terminas (pranešta dokumentu Nr. C(2012) 5787)  Tekstas svarbus EEE

text:
22.8.2012

               LT

               Europos Sąjungos oficialusis leidinys

               L 226/6

         KOMISIJOS SPRENDIMAS
   2012 m. rugpjūčio 20 d.
   kuriuo nustatomas naujas tam tikrų medžiagų, kurios turi būti įvertintos pagal Europos Parlamento ir Tarybos direktyvos 98/8/EB 16 straipsnio 2 dalyje nurodytą 14 metų darbo programą, dokumentų pateikimo terminas
   (pranešta dokumentu Nr. C(2012) 5787)
   (Tekstas svarbus EEE)
   (2012/483/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1998 m. lapkričio 16 d. Europos Parlamento ir Tarybos direktyvą 98/8/EB dėl biocidinių produktų pateikimo į rinką (1), ypač į jo 16 straipsnio 2 dalį,
   kadangi:

               (1)

               2007 m. gruodžio 4 d. Komisijos reglamente (EB) Nr. 1451/2007 dėl Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje nurodytos 10 metų programos antrojo etapo (2) yra nustatytas veikliųjų medžiagų, kurias reikia įvertinti siekiant nuspręsti, ar jas reikia įrašyti į Direktyvos 98/8/EB I, IA arba IB priedą, sąrašas;

               (2)

               tam tikri į tą sąrašą įtrauktų medžiagų ir produktų tipų deriniai nebuvo įvertinti, nes arba visi dalyviai pasitraukė iš peržiūros programos, arba per Reglamento (EB) Nr. 1451/2007 9 straipsnyje ir 12 straipsnio 3 dalyje nustatytą laikotarpį vertinimo ataskaitą rengianti valstybė narė negavo visų reikiamų dokumentų;

               (3)

               todėl, vadovaudamasi Reglamento (EB) Nr. 1451/200711 straipsnio 2 dalimi, 12 straipsnio 1 dalimi ir 13 straipsnio 5 dalimi, Komisija apie tai informavo valstybes nares. Ši informacija 2011 m. sausio 17 d. taip pat buvo paskelbta elektroninėmis priemonėmis;

               (4)

               per tris mėnesius nuo tokios informacijos paskelbimo elektroniniu būdu kelios bendrovės pagal Reglamento (EB) Nr. 1451/200712 straipsnio 1 dalį išreiškė norą tapti dalyviais, atsakingais už atitinkamas medžiagas ir produktų tipus;

               (5)

               todėl pagal to reglamento 12 straipsnio 3 dalies antrą pastraipą turėtų būti nustatytas naujas šių medžiagų ir produktų tipų dokumentų pateikimo terminas;

               (6)

               šiame sprendime numatytos priemonės atitinka Biocidinių produktų nuolatinio komiteto nuomonę,

         PRIĖMĖ ŠĮ SPRENDIMĄ:
   1 straipsnis
   Nustatomas naujas priede nurodytų medžiagų ir produktų tipų dokumentų pateikimo terminas – 2013 m. rugsėjo 30 d.
   2 straipsnis
   Šis sprendimas skirtas valstybėms narėms.

      Priimta Briuselyje 2012 m. rugpjūčio 20 d.

            Komisijos vardu

         Janez POTOČNIK

            Komisijos narys

      (1)  OL L 123, 1998 4 24, p. 1.

      (2)  OL L 325, 2007 12 11, p. 3.

      PRIEDAS

         Medžiagos ir produktų tipai, kurių dokumentams pateikti nustatytas naujas terminas – 2013 m. rugsėjo 30 d.

                  Pavadinimas

                  EB numeris

                  CAS numeris

                  Produkto tipas

                  Ataskaitą teikianti valstybė narė

                  Triklozanas

                  222-182-2

                  3380-34-5

                  2

                  DK

                  Triklozanas

                  222-182-2

                  3380-34-5

                  7

                  DK

                  Triklozanas

                  222-182-2

                  3380-34-5

                  9

                  DK

                  2-fenoksietanolis

                  204-589-7

                  122-99-6

                  3

                  UK


title: 2015 m. lapkričio 25 d. Europos Parlamento ir Tarybos sprendimas (ES) 2016/253 dėl lankstumo priemonės mobilizavimo skubioms biudžeto priemonėms, skirtoms pabėgėlių krizei spręsti, finansuoti

text:
24.2.2016

               LT

               Europos Sąjungos oficialusis leidinys

               L 47/6

         EUROPOS PARLAMENTO IR TARYBOS SPRENDIMAS (ES) 2016/253
   2015 m. lapkričio 25 d.
   dėl lankstumo priemonės mobilizavimo skubioms biudžeto priemonėms, skirtoms pabėgėlių krizei spręsti, finansuoti
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (1), ypač į jo 12 punktą,
   atsižvelgdami į Europos Komisijos pasiūlymą,
   kadangi:

               (1)

               pagal Tarybos reglamento (ES, Euratomas) Nr. 1311/2013 (2) 11 straipsnį leidžiama mobilizuoti lankstumo priemonę neviršijant 471 mln. EUR (2011 m. kainomis) metinės viršutinės ribos, kad būtų užtikrinta galimybė finansuoti aiškiai nurodytas išlaidas, kurių nebūtų galima finansuoti laikantis vienai arba kelioms kitoms išlaidų kategorijoms nustatytų viršutinių ribų;

               (2)

               iškilus neatidėliotinai būtinybei reikia mobilizuoti reikšmingas papildomas lėšas priemonėms, skirtoms migracijos ir pabėgėlių krizei spręsti, finansuoti;

               (3)

               išnagrinėjus visas galimybes perskirti asignavimus laikantis 3 išlaidų kategorijos („Saugumas ir pilietybė“) ir 4 išlaidų kategorijos („Europos vaidmuo pasaulyje“) viršutinių išlaidų ribų, paaiškėjo, kad reikia mobilizuoti lankstumo priemonės lėšas ir finansavimą iš Sąjungos 2016 finansinių metų bendrojo biudžeto papildyti viršijant 3 išlaidų kategorijos viršutinę ribą 1 506 mln. EUR dydžio suma ir 4 išlaidų kategorijos viršutinę ribą 24 mln. EUR dydžio suma priemonėms migracijos ir pabėgėlių srityje finansuoti. Šiam lėšų mobilizavimui turėtų būti panaudojamos nepanaudotos 2014 ir 2015 finansinių metų lankstumo priemonės sumos;

               (4)

               remiantis planuojamų mokėjimų profiliu, mokėjimų asignavimai, atitinkantys iš lankstumo priemonės mobilizuotų lėšų sumą, turėtų būti paskirstyti keliems finansiniams metams (numatyta 734,2 mln. EUR 2016 m., 654,2 mln. EUR 2017 m., 83,0 mln. EUR 2018 m. ir 58,6 mln. EUR 2019 m.),

         PRIĖMĖ ŠĮ SPRENDIMĄ:
   1 straipsnis
   1.   Europos Sąjungos 2016 finansinių metų bendrajame biudžete lankstumo priemonė mobilizuojama siekiant skirti 1 506 mln. EUR įsipareigojimų asignavimų pagal 3 išlaidų kategoriją („Saugumas ir pilietybė“) ir 24 mln. EUR įsipareigojimų asignavimų pagal 4 išlaidų kategoriją („Europos vaidmuo pasaulyje“).
   Šios sumos naudojamos pabėgėlių krizės valdymo priemonėms finansuoti.
   2.   Remiantis planuojamų mokėjimų profiliu, iš lankstumo priemonės lėšų mobilizuojami tokie mokėjimų asignavimai:

               a)

               734,2 mln. EUR 2016 m.;

               b)

               654,2 mln. EUR 2017 m.;

               c)

               83,0 mln. EUR 2018 m.;

               d)

               58,6 mln. EUR 2019 m.

         Konkrečios atskiriems finansiniams metams skirtos sumos tvirtinamos vykdant metinę biudžeto procedūrą.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Strasbūre 2015 m. lapkričio 25 d.

            Europos Parlamento vardu

            Pirmininkas

         M. SCHULZ

            Tarybos vardu

            Pirmininkas

         N. SCHMIT

      (1)  OL C 373, 2013 12 20, p. 1.

      (2)  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).


title: 2008/144/EB: 2008 m. sausio 28 d. Tarybos sprendimas dėl Protokolo, iš dalies keičiančio Europos bendrijos bei jos valstybių narių ir Kinijos Liaudies Respublikos susitarimą dėl jūrų transporto, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą, sudarymo

text:
21.2.2008

               LT

               Europos Sąjungos oficialusis leidinys

               L 46/37

         TARYBOS SPRENDIMAS
   2008 m. sausio 28 d.
   dėl Protokolo, iš dalies keičiančio Europos bendrijos bei jos valstybių narių ir Kinijos Liaudies Respublikos susitarimą dėl jūrų transporto, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą, sudarymo
   (2008/144/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 80 straipsnio 2 dalį, siejant su 300 straipsnio 2 dalies pirmos pastraipos pirmu sakiniu ir 300 straipsnio 3 dalies pirma pastraipa,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               2002 m. gruodžio 6 d. Briuselyje pasirašytas Europos bendrijos bei jos valstybių narių ir Kinijos Liaudies Respublikos susitarimas dėl jūrų transporto (toliau – Susitarimas).

               (2)

               2005 m. rugsėjo 5 d. Pekine pasirašytas Susitarimą iš dalies keičiantis Protokolas, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą.

               (3)

               Pagal 2005 m. Stojimo akto 6 straipsnio 2 dalį Bulgarija ir Rumunija prisijungia prie Susitarimo remiantis Tarybos ir Kinijos Liaudies Respublikos protokolu.

               (4)

               Būtinos konstitucinės ir institucinės procedūros yra užbaigtos, todėl Protokolas turėtų būti patvirtintas,

         NUSPRENDĖ:
   Vienintelis straipsnis
   1.   Protokolas, iš dalies keičiantis Europos bendrijos bei jos valstybių narių ir Kinijos Liaudies Respublikos susitarimą dėl jūrų transporto, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą, yra tvirtinamas Bendrijos vardu.
   Protokolo tekstas (2) pridedamas prie šio sprendimo.
   2.   Europos bendrijos ir jos valstybių narių vardu Tarybos pirmininkas pateikia Protokolo 3 straipsnyje numatytą pranešimą.

      Priimta Briuselyje, 2008 m. sausio 28 d.

            Tarybos vardu

            Pirmininkas

         D. RUPEL

      (1)  2005 m. liepos 5 d. nuomonė (OL C 157 E, 2006 7 6, p. 53).

      (2)  Žr. šio Oficialiojo leidinio p. 38.
    ---documentbreak---

               21.2.2008

               LT

               Europos Sąjungos oficialusis leidinys

               L 46/38

         PROTOKOLAS,
   iš dalies keičiantis Europos bendrijos bei jos valstybių narių ir Kinijos Liaudies Respublikos vyriausybės susitarimą dėl jūrų transporto
   BELGIJOS KARALYSTĖ,
   ČEKIJOS RESPUBLIKA,
   DANIJOS KARALYSTĖ,
   VOKIETIJOS FEDERACINĖ RESPUBLIKA,
   ESTIJOS RESPUBLIKA,
   GRAIKIJOS RESPUBLIKA,
   ISPANIJOS KARALYSTĖ,
   PRANCŪZIJOS RESPUBLIKA,
   AIRIJA,
   ITALIJOS RESPUBLIKA,
   KIPRO RESPUBLIKA,
   LATVIJOS RESPUBLIKA,
   LIETUVOS RESPUBLIKA,
   LIUKSEMBURGO DIDŽIOJI HERCOGYSTĖ,
   VENGRIJOS RESPUBLIKA,
   MALTOS RESPUBLIKA,
   NYDERLANDŲ KARALYSTĖ,
   AUSTRIJOS RESPUBLIKA,
   LENKIJOS RESPUBLIKA,
   PORTUGALIJOS RESPUBLIKA,
   SLOVĖNIJOS RESPUBLIKA,
   SLOVAKIJOS RESPUBLIKA,
   SUOMIJOS RESPUBLIKA,
   ŠVEDIJOS KARALYSTĖ,
   JUNGTINĖ DIDŽIOSIOS BRITANIJOS IR ŠIAURĖS AIRIJOS KARALYSTĖ,
   toliau – valstybės narės, atstovaujamos Europos Sąjungos Tarybos, bei
   EUROPOS BENDRIJA, toliau – Bendrija, atstovaujama Europos Sąjungos Tarybos, ir
   KINIJOS LIAUDIES RESPUBLIKOS VYRIAUSYBĖ,
   ATSIŽVELGDAMOS Į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą, taigi ir į Bendriją 2004 m. gegužės 1 d.,
   SUSITARĖ:
   1 straipsnis
   Čekijos Respublika, Estijos Respublika, Kipro Respublika, Latvijos Respublika, Lietuvos Respublika, Vengrijos Respublika, Maltos Respublika, Lenkijos Respublika, Slovėnijos Respublika ir Slovakijos Respublika yra Europos bendrijos bei jos valstybių narių ir Kinijos Liaudies Respublikos susitarimo dėl jūrų transporto, pasirašyto 2002 m. gruodžio 6 d. Briuselyje (toliau – Susitarimas), Šalys.
   2 straipsnis
   Pagal šio Susitarimo 14 straipsnį prie šio Protokolo pridėti Susitarimo tekstai čekų, estų, latvių, lietuvių, vengrų, maltiečių, lenkų, slovėnų ir slovakų kalbomis tampa autentiškais tomis pačiomis sąlygomis kaip ir tekstai kitomis kalbomis.
   3 straipsnis
   Šį Protokolą patvirtina Susitariančiosios Šalys pagal jų pačių procedūras. Jis įsigalioja Susitarimo įsigaliojimo dieną. Tačiau tuo atveju, jei šį Protokolą Susitariančiosios Šalys patvirtintų po Susitarimo įsigaliojimo, tuomet Protokolas įsigalioja tą dieną, kai Šalys praneša viena kitai apie patvirtinimui skirtų vidaus procedūrų užbaigimą.
   4 straipsnis
   Šis Protokolas sudarytas Pekine du tūkstančiai penktų metų rugsėjo penktą dieną dviem egzemplioriais anglų, čekų, danų, estų, graikų, italų, latvių, lenkų, lietuvių, maltiečių, olandų, portugalų, prancūzų, slovakų, slovėnų, suomių, švedų, vengrų, vokiečių ir kinų kalbomis, ir visi šie tekstai yra autentiški.

         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu państw członkowskich
         Pelos Estados-Membros
         Za členské štáty
         Za države članice
         Jäsenvaltioiden puolesta
         På medlemsstaternas vägnar

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Communidade Europeia
         Za Európske spoločenstvo
         za Evropsko skupnost
         Euroopan yhteisön puolesta
         På Europeiska gemenskapens vägnar

         Por el Gobierno de la República Popular China
         Za vládu Čínské lidové republiky
         For Folkerepublikken Kinas regering
         Im Namen der Regierung der Volksrepublik China
         Hiina Rahvavabariigi valitsuse nimel
         Για την κυβέρνηση της Λαϊκής Δημοκρατίας της Κίνας
         For the Government of the People's Republic of China
         Pour le gouvernement de la République populaire de Chine
         Per il Governo della Repubblica popolare cinese
         Kīnas Tautas Republikas vārdā
         Kinijos Liaudies Respublikos Vyriausybės vardu
         A Kínai Népköztársaság kormánya részéről
         Għall-Gvern tar-Repubblika tal-Poplu taċ-Ċina
         Voor de regering van de Volksrepubliek China
         W imieniu rządu Chińskiej Republiki Ludowej
         Pelo Governo da República Popular da China
         Za vládu Čínskej l'udovej republiky
         Za Vlado Ljudske republike Kitajske
         Kiinan kansantasavallan hallituksen puolesta
         På Folkrepubliken Kinas regerings vägnar


title: 2015 m. sausio 23 d. Komisijos sprendimas (ES) 2015/810 dėl pagalbos SA.20326 (2013/C) (ex 2012/NN), kurią suteikė Belgija (pranešta dokumentu Nr. C(2015) 130) (Tekstas svarbus EEE)

text:
23.5.2015

               LT

               Europos Sąjungos oficialusis leidinys

               L 128/21

         KOMISIJOS SPRENDIMAS (ES) 2015/810
   2015 m. sausio 23 d.
   dėl pagalbos SA.20326 (2013/C) (ex 2012/NN), kurią suteikė Belgija

         (pranešta dokumentu Nr. C(2015) 130)

   (Tekstas autentiškas tik nyderlandų ir prancūzų kalbomis)
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo, ypač į jos 108 straipsnio 2 dalies pirmą pastraipą (1),
   atsižvelgdama į Europos ekonominės erdvės susitarimą, ypač į jo 62 straipsnio 1 dalies a punktą,
   paprašiusi suinteresuotąsias šalis pateikti pastabas pagal nurodytus straipsnius (2) ir atsižvelgdama į šias pastabas,
   kadangi:
   1.   PROCEDŪRA

               (1)

               2011 m. spalio 7 d. raštu Komisija pranešė Belgijos valdžios institucijoms apie pradėtą pagalbos schemos N 649/2005 „Mokslinių tyrimų ir taikomosios veiklos dalinio atleidimo nuo išskaičiuojamųjų mokesčių priemonės“ (toliau – schema) patikrinimą.

               (2)

               2011 m. spalio 7 d., 2012 m. vasario 2 d. ir 2013 m. sausio 6 d. raštais Komisija paprašė informacijos apie schemos įgyvendinimą. Visų pirma, ji paprašė Belgijos valdžios institucijų jai pateikti sąrašą įmonių, kurios gavo didesnę nei 200 000 EUR pagalbą 2009 m. ir 2010 m. Belgijos valdžios institucijos į šį prašymą atsakė 2011 m. lapkričio 17 d., 2012 m. gegužės 2 d. ir birželio 4 d. bei 2013 m. gegužės 23 d. raštais.

               (3)

               2013 m. birželio 13 d. taip pat įvyko Komisijos tarnybų ir Belgijos valdžios institucijų susitikimas.

               (4)

               2013 m. gruodžio 4 d. raštu Komisija pranešė Belgijai apie savo sprendimą (toliau – sprendimas pradėti procedūrą) (3) pradėti SESV 108 straipsnio 2 dalyje nustatytą procedūrą (toliau – oficiali tyrimo procedūra).

               (5)

               Belgijos valdžios institucijos savo pastabas ir atsakymus į klausimus, pateiktus sprendime pradėti procedūrą, pateikė 2014 m. kovo 3 d., balandžio 1 d. ir liepos 4 d. bei 27 d. raštuose. Jos pateikė papildomos informacijos elektroniniu paštu 2014 m. rugsėjo 17 d., spalio 17 d. ir lapkričio 21 d.2014 m. lapkričio 21 d. Komisija turėjo visą reikiamą informaciją, kad galėtų įvertinti schemos suderinamumą su vidaus rinka.

               (6)

               2014 m. balandžio 9 d. savo pastabas pateikė įmonė D39S SPRL 2014 m. gegužės 16 d. raštu Komisija šias pastabas perdavė Belgijos valdžios institucijoms. Jos pastabų nekomentavo.

         2.   PRIEMONĖS APRAŠYMAS

   2.1.   Priemonės tikslas

               (7)

               Schema buvo patvirtinta 2006 m. liepos 4 d. Komisijos sprendimu C(2006) 2941 galutinis (4) (toliau – sprendimas).

               (8)

               Šia schema buvo numatyta parengti tris priemones:

                           a)

                           įmonių, įdarbinusių tyrėjus, dalyvaujančius mokslinių tyrimų projektuose, vykdomuose kartu su universitetais ar aukštosiomis mokyklomis, atleidimą nuo mokesčių (toliau – 1 priemonė): buvo numatytas 50 % dydžio atleidimas nuo išskaičiuojamųjų mokesčių įmonėms, mokančioms atlyginimą tyrėjams, dalyvaujantiems mokslinių tyrimų projektuose, vykdomuose pagal partnerystės sutartis, sudarytas su Europos ekonominėje erdvėje įsisteigusiais universitetais ar aukštosiomis mokyklomis (5). 1 priemonei skirtas biudžetas buvo įvertintas 34 mln. EUR.

                           b)

                           įmonių, įdarbinusių tam tikrus diplomus turinčius tyrėjus, atleidimą nuo mokesčių (toliau – 2 priemonė): buvo numatytas 25 % dydžio atleidimas nuo išskaičiuojamųjų mokesčių įmonėms, mokančioms atlyginimą tam tikrus mokslo diplomus turintiems tyrėjams (6). 2 priemonei skirtas biudžetas buvo įvertintas 62 mln. EUR.

                           c)

                           naujų novatoriškų įmonių atleidimą nuo mokesčių (toliau – 3 priemonė): buvo numatytas 50 % dydžio atleidimas nuo išskaičiuojamųjų mokesčių atlyginimą savo mokslo darbuotojams mokančioms įmonėms, priklausančioms kategorijai „Young Innovative Companies“ (7). 3 priemonei skirtas biudžetas buvo įvertintas 20 mln. EUR.

               (9)

               Išskaičiuojamasis mokestis yra mokestis, kurį kiekvienas darbdavys moka valstybei nuo savo darbuotojams mokamų atlyginimų. Trimis 8 konstatuojamojoje dalyje minimomis priemonėmis atitinkamas įmones numatoma atleisti nuo dalies išskaičiuojamojo mokesčio, skaičiuojamo nuo 8 konstatuojamosios dalies a ir b punktuose minimų tyrėjų ir c punkte minimo mokslinio personalo atlyginimo, mokėjimo.

               (10)

               Sprendime Komisija išreiškė nuomonę, kad 1 ir 2 priemonės yra bendrosios priemonės ir todėl nėra valstybės pagalba, kaip apibrėžta SESV 107 straipsnio 1 dalyje.

               (11)

               3 priemonė buvo priskirta prie valstybės pagalbos, kaip apibrėžta SESV 107 straipsnio 1 dalyje, ir, atlikus tyrimą, buvo laikoma suderinama su vidaus rinka, atsižvelgiant į kriterijus, nustatytus Komisijos reglamente (EB) Nr. 70/2001 (8).

               (12)

               Reglamento (EB) Nr. 70/2001 5a straipsnyje nustatytos taisyklės, taikomos pagalbai moksliniams tyrimams ir plėtrai. 3 priemonė buvo priskirta prie pagalbos mokslinių tyrimų projektams, kurių reikalavimus atitinkančios išlaidos yra išlaidos, skirtos darbuotojams, dirbantiems mokslinių tyrimų srityje (9). Pasirinkta pagalbos intensyvumo riba (35 %) yra riba, taikoma plėtros iki konkurencijos projektams (10).

         2.2.   Pagrindas pradėti oficialią tyrimo procedūrą

               (13)

               Atlikus tyrimą nustatyta pažeidimų, susijusių su 3 priemonei taikomomis Belgijos teisės nuostatomis ir su tos priemonės įgyvendinimu. Taigi Komisija pradėjo oficialią tyrimo procedūrą dėl šių dalykų:

                           a)

                           Belgija nesiėmė priemonių, būtinų savo teisės aktams su ES teisės aktais suderinti. Atitinkamose nacionalinės teisės nuostatose nebuvo jokių nuorodų į mokslinių tyrimų kategorijas, numatytas pagal Sąjungos teisės aktus. Suderinta buvo tik 2013 m. birželio mėn. (11);

                           b)

                           Belgija nepakeitė schemos taip, kad iki 2008 m. sausio 1 d. ji atitiktų Komisijos pasiūlytas ir Belgijos priimtas priemones (12);

                           c)

                           Belgija Komisijai nepranešė apie schemos pakeitimus ir galiojimo pratęsimą taip įgyvendindama neteisėtą pagalbą (13);

                           d)

                           pagal stebėsenos procedūrą Belgija nepateikė pakankamai informacijos apie individualiai skirtą pagalbą.

               (14)

               Be to, sprendime pradėti procedūrą Komisija abejojo dėl teisinio pagrindo, taikomo nagrinėjant pagal pagalbos schemą neteisėtai suteiktos pagalbos suderinamumą su vidaus rinka. Minėto sprendimo 40 konstatuojamojoje dalyje Komisija padarė išvadą, kad tokią pagalbą reikia nagrinėti atsižvelgiant į Bendrijos valstybės pagalbos moksliniams tyrimams, taikomajai veiklai ir naujovių diegimui sistemą (toliau – TVN sistema (14)).

         3.   BELGIJOS VALDŽIOS INSTITUCIJŲ PASTABOS

               (15)

               Reikėtų priminti, kad per stebėsenos procedūrą Belgijos valdžios institucijos pripažino nei pakeitusios nacionalinės teisės aktus, kad būtų įtraukta nuoroda į 13 konstatuojamojoje dalyje minėtas mokslinių tyrimų kategorijas, nei pranešusios apie schemos pakeitimus (nes manė, kad pakeitimai sprendimui neprieštarauja) ir apie schemos galiojimo pratęsimą po 2011 m. liepos 4 d.

               (16)

               2014 m. kovo 3 d. ir balandžio 1 d. raštais Belgijos valdžios institucijos pateikė sąrašą įmonių, kurioms suteiktas atleidimas nuo išskaičiuojamųjų mokesčių 2006–2013 m. (naujausi mokestiniai duomenys). Šia schema per visą laikotarpį pasinaudojo 231 įmonė.

               (17)

               Belgijos valdžios institucijos 2014 m. kovo 3 d. rašte taip pat nurodė, kad jos peržiūri, ar schema dera su Komisijos reglamentu (ES) Nr. 651/2014 (15), ypač su jo 25 straipsniu dėl pagalbos mokslinių tyrimų ir technologijų plėtros projektams. Savo tyrimo rezultatų Belgijos valdžios institucijos Komisijai nepranešė.

         4.   TREČIŲJŲ ŠALIŲ PASTABOS

               (18)

               Įmonė D39S, mokslinių tyrimų ir technologinės plėtros centras, veikianti elektronikos ir telekomunikacijų sektoriuje, nurodė, kad atleidimas nuo išskaičiuojamųjų mokesčių yra svarbi parama naujoms novatoriškoms įmonėms samdyti papildomų darbuotojų. Toks atleidimas padėjo jai sustiprinti savo mokslinių tyrimų ir technologinės plėtros veiklą ir toliau greitai reaguoti į rinkos poreikius.

         5.   PAGALBOS VERTINIMAS

   5.1.   Valstybės pagalbos buvimas pagal SESV 107 straipsnio 1 dalį

               (19)

               Pagal SESV 107 straipsnio 1 dalį „valstybės narės arba iš jos valstybinių išteklių bet kokia forma suteikta pagalba, kuri, palaikydama tam tikras įmones arba tam tikrų prekių gamybą, iškraipo konkurenciją arba gali ją iškraipyti, yra nesuderinama su vidaus rinka, kai ji daro įtaką valstybių narių tarpusavio prekybai“.

               (20)

               Kad nacionalinę priemonę būtų galima priskirti prie valstybės pagalbos, ji turi atitikti visas šias sąlygas: i) priemonė turi suteikti gavėjui ekonominį pranašumą, ii) šis pranašumas turi būti valstybinės kilmės, iii) šis pranašumas turi būti atrankinis ir iv) priemonė iškraipo ar gali iškraipyti konkurenciją ir paveikti valstybių narių tarpusavio prekybą.

               (21)

               Šiuo atveju naujų novatoriškų įmonių atleidimas nuo mokesčių yra mokestinė priemonė, finansuojama iš valstybinių išteklių. Ši priemonė taikoma tik įmonėms, atitinkančioms jaunų novatoriškų įmonių apibrėžtį, taigi ji yra atrankinio pobūdžio. Prisidedant prie mokslinių tyrimų ir plėtros išlaidų finansavimo šioms įmonėms, priemone suteikiamas ekonominis pranašumas. Galiausiai, kadangi pagalbą gaunančios įmonės veikia rinkose, atvirose prekybai Europoje, ši priemonė gali paveikti valstybių narių tarpusavio konkurenciją ir prekybą.

               (22)

               Ši schema sprendime buvo priskirta prie valstybės pagalbos (16). Tokio priskyrimo Belgijos valdžios institucijos pagal stebėsenos procedūrą neužginčijo.

         5.2.   Pagalbos teisėtumas

               (23)

               Komisija savo sprendime pradėti procedūrą padarė išvadą, kad, nepranešusi apie atleidimo nuo išskaičiuojamųjų mokesčių normos padidinimą (nuo 50 % iki 75 % 2009 m. kovo 27 d. Įstatymu dėl ekonomikos atgaivinimo ir nuo 75 % iki 80 % 2013 m. birželio 17 d. Įstatymu dėl fiskalinių ir finansinių nuostatų ir nuostatų dėl tvaraus vystymosi), taip pat apie schemos galiojimo pratęsimą nuo 2011 m. liepos 4 d. (sprendime buvo numatytas pradinis penkerių metų laikotarpis), Belgija pagalbą suteikė neteisėtai. Belgija šio vertinimo neužginčijo ir oficialios tyrimo procedūros metu pateikė informaciją, susijusią su tokios paramos gavėjais, kurios Komisijai reikėjo suderinamumo tyrimui atlikti.

         5.3.   Pagalbos suderinamumas su vidaus rinka

               (24)

               Sprendimo pradėti procedūrą 40 konstatuojamojoje dalyje Komisija padarė išvadą, kad, siekiant įvertinti schemos suderinamumą, reikia remtis TVN ir naujovių diegimo sistema paliekant atvirą klausimą dėl taikytino straipsnio: nuostatų dėl pagalbos mokslinių tyrimų projektams (TVN ir naujovių diegimo sistemos 5.1 punktas) ar nuostatų, pagal kurias teikiama pagalba įsteigtoms naujoms novatoriškoms įmonėms (TVN ir naujovių diegimo sistemos 5.4 punktas), nes schema yra taikoma šios specialios kategorijos įmonėms.

         5.3.1.   Metodai

               (25)

               Kaip minėta 16 konstatuojamojoje dalyje, Belgijos valdžios institucijos nurodė, kad aptariamu laikotarpiu schema pasinaudojo 231 įmonė. Duomenų analizė parodė, kad:

                           a)

                           183 įmonės visu aptariamu laikotarpiu per trejus metus gavo mažesnę už 200 000 EUR pagalbą. Tokia pagalba priskiriama de minimis Komisijos reglamento (EB) Nr. 1998/2006 (17) taikymo sričiai, todėl ji nenagrinėta;

                           b)

                           dėl kitų 48 įmonių, gavusių didesnę nei 200 000 EUR pagalbą, buvo atlikta nuodugni analizė. Kalbant apie šias įmones, Belgijos valdžios institucijos nurodė:

                                       —

                                       mokslinių tyrimų kategorijas, kurioms priskirtini paramos gavėjų vykdomi projektai (siekiant patikrinti atitiktį TVN ir naujovių diegimo sistemos 5.1 punktui),

                                       —

                                       pagalbos intensyvumo apskaičiavimo metodą su pavyzdžiais (siekiant patikrinti atitiktį TVN ir naujovių diegimo sistemos 5.1 punktui),

                                       —

                                       kiekvienos įmonės įsteigimo datą (siekiant patikrinti atitiktį 1 sąlygai, nurodytai TVN sistemos 5.4 punkte),

                                       —

                                       moksliniams tyrimams ir plėtrai skirtų išlaidų procentinę dalį (siekiant patikrinti atitiktį 2 sąlygai, nurodytai TVN ir naujovių diegimo sistemos 5.4 punkte),

                                       —

                                       kiekvienos įmonės gautoje bendroje sumoje – pagal 3 priemonę tenkančią sumos dalį (ir todėl laikomą valstybės pagalba), taip pat pagal 1 ir 2 priemones tenkančią sumos dalį (siekiant patikrinti atitiktį 3 sąlygai, nurodytai TVN ir naujovių diegimo sistemos 5.4 punkte).

               (26)

               Pastarųjų duomenų analizė (pagal 3 priemonę gauta bendros sumos dalis) padėjo susiaurinti tyrimo apimtį, nes gauta paramos suma pagal 3 priemonę buvo mažesnė nei bendra suma, apie kurią pranešė Belgijos valdžios institucijos (pagal schemą gauta suma). Iš 25 konstatuojamosios dalies b punkte nurodytų 48 įmonių 14 įmonių pagal 3 priemonę visu aptariamu laikotarpiu gavo už 200 000 EUR didesnę pagalbą.

         5.3.2.   Vertinimas atsižvelgiant į nuostatas dėl pagalbos TVN projektams (TVN ir naujovių diegimo sistemos 5.1 punktas)

               (27)

               TVN ir naujovių diegimo sistemos 5.1 punkte išvardyti kriterijai, kurių reikia laikytis, kad pagalba TVN projektams galėtų būti paskelbta suderinama su vidaus rinka.

                           a)

                           5.1.1 punkte nurodyta, kad „remiama mokslinių tyrimų projekto dalis turi visiškai atitikti vieną arba daugiau toliau nurodytų mokslinių tyrimų kategorijų: fundamentinių tyrimų, pramoninių tyrimų ir (arba) bandomosios taikomosios veiklos.“
                           2014 m. kovo 23 d. Karaliaus dekrete (18) nurodyta, kad nuo šiol „mokslinių tyrimų ar plėtros projektų ar programų, dėl kurių prašoma pateikti nuomonę, aprašą“ nagrinėdama bylą tikrina Federacinė viešoji mokslo politikos planavimo tarnyba; ji patikrina, ar projektai atitinka vieną iš TVN ir naujovių diegimo sistemoje ir įstatyme numatytų mokslinių tyrimų kategorijų. Belgijos valdžios institucijos pateikė visų nuodugniai tirtų 48 įmonių mokslinių tyrimų ir plėtros veiklos aprašą ir nurodė mokslinių tyrimų kategorijas, kurioms šie projektai priklausė. Komisija nustatė, kad vykdomi projektai pateko į kurią nors vieną iš trijų TVN ir naujovių diegimo sistemos kategorijų, ir padarė išvadą, kad 5.1.1 punkte nustatytos sąlygos buvo įvykdytos;

                           b)

                           TVN ir naujovių diegimo sistemos 5.1.2 punkte nurodytos bazinės pagalbos intensyvumo sumos (25 % bandomajai taikomajai veiklai); tam tikrais atvejais jos gali būti padidintos, visų pirma tada, kai pagalba teikiama MVĮ (TVN ir naujovių diegimo sistemos 5.1.3 punkto a papunktis).
                           2014 m. kovo 3 d. rašte Belgijos valdžios institucijos pateikė papildomos informacijos dėl du kartus didinto išskaičiuojamojo mokesčio, dėl ko taikoma mokestinė nuolaida padidėjo iki 80 %, visų pirma, kalbant apie sprendime numatytą pagalbos intensyvumą. Taikydamos Komisijos sprendime nustatytą apskaičiavimo metodą, Belgijos valdžios institucijos galėjo įrodyti, kad atleidimo nuo išskaičiuojamojo mokesčio padidinimas iki 80 % reiškė ne didesnį nei 28,28 % pagalbos intensyvumą. Jos taip pat pranešė apie pagalbos įmonėms, kurių atžvilgiu buvo atlikta nuodugni analizė, intensyvumo lygius. Komisija nustatė, kad šie lygiai atitinka TVN ir naujovių diegimo sistemos 5.1.3 punkte nustatytą maksimalų 35 % vidutinėms įmonėms ir 45 % mažoms įmonėms intensyvumą eksperimentinės plėtros darbų atveju. Šie intensyvumo lygiai didinami pramoninių ar fundamentinių mokslinių tyrimų atveju;

                           c)

                           TVN ir naujovių diegimo sistemos 5.1.4 punkte nurodomos tinkamos finansuoti išlaidos. Sprendimo pradėti procedūrą 16 konstatuojamojoje dalyje Komisija pažymėjo, kad atitinkamose nacionalinės teisės nuostatose nurodytos kategorijos darbuotojų, kurioms gali būti suteiktas minėtas atleidimas nuo mokesčio, tačiau konkrečiai nenurodomos mokesčių administracijos atliekamo tokio personalo paskyrimo dirbti su mokslinių tyrimų ir plėtros projektu patikrinimo taisyklės.
                           2014 m. kovo 23 d. Karaliaus dekrete nurodyta, kad nuo šiol „duomenis, įrodančius, kad darbuotojas bus įdarbintas vykdyti mokslinių tyrimų ar plėtros projektus ar programas“ nagrinėdama bylą tikrina Federacinė viešoji mokslo politikos planavimo tarnyba, remdamasi įmonių-pareiškėjų pateikta informacija. Komisija nustatė, kad atitinkami nacionalinės teisės aktai ir tai, kaip juos Belgijos valdžios institucijos taikė, atitinka TVN ir naujovių diegimo sistemos 5.1.4 punktą.
                           Belgijos valdžios institucijos pateikė visų nuodugniai tirtų 48 įmonių parengtų projektų aprašą ir nurodė darbuotojų, kuriems buvo suteiktas atleidimas nuo mokesčių, skaičių ir kategorijas.

               (28)

               Atsižvelgusi į tai, kas išdėstyta, Komisija daro išvadą, kad pagalba, suteikta pagal 3 priemonę, atitinka TVN ir naujovių diegimo sistemos 5.1 punktą.

         5.3.3.   Vertinimas atsižvelgiant į nuostatas dėl pagalbos naujoms novatoriškoms įmonėms (TVN ir naujovių diegimo sistemos 5.4 punktas)

               (29)

               Sprendime pradėti procedūrą Komisija nurodė, kad „pagalbos schema buvo taikoma naujoms novatoriškoms įmonėms, todėl jo suderinamumo tyrimas taip pat atliktas remiantis TVN ir naujovių diegimo sistemos 5.4 punktu, susijusiu su pagalba naujoms novatoriškoms įmonėms.“ (46 konstatuojamoji dalis). Vis dėlto Komisija išreiškė abejonę dėl to, ar įmonės, kurioms taikoma ši schema, laikėsi visų 5.4 punkte nustatytų sąlygų (mažų įmonių apibūdinimo, amžiaus, moksliniams tyrimams ir plėtrai skiriamo finansavimo procentinės dalies, pagalbos sumos).

               (30)

               Išnagrinėjus Belgijos valdžios institucijų pateiktus duomenis matyti, kad iki 2013 m. pabaigos visų TVN ir naujovių diegimo sistemos 5.4 punkto sąlygų laikėsi tik dvi įmonės (taip pat laikydamosi 5.1 punkto sąlygų).

               (31)

               Todėl Komisija daro išvadą, kad su pagalba moksliniams tyrimams ir technologijų plėtrai susijusios TVN ir naujovių diegimo sistemos 5.1 punkto sąlygos yra taikytinas teisinis pagrindas.

         5.3.4.   Pagalbos schemos suderinamumas nuo 2014 m. liepos 1 d.

               (32)

               TVN ir naujovių diegimo sistema, kuria remiamasi nagrinėjant schemos suderinamumą, baigė galioti 2014 m. birželio 30 d.

               (33)

               Nuo 2014 m. liepos 1 d., jeigu laikomasi 1 skyriaus reikalavimų ir 25 straipsnyje nustatytų sąlygų (pagalba moksliniams tyrimams, plėtrai ir inovacijoms), schemai galėtų būti taikoma išimtis pagal BBIR. Belgijos valdžios institucijų prašoma pranešti Komisijai apie savo tyrimo rezultatus ir, jei reikia, pranešti apie schemos pratęsimą.

         6.   IŠVADA

               (34)

               Komisija konstatuoja, kad schemą Belgija įgyvendino pažeisdama SESV 108 straipsnio 3 dalį. Tačiau atsižvelgdama į tai, kas išdėstyta pirmiau, Komisija mano, kad Belgijos valdžios institucijų po 2011 m. liepos 4 d. taikoma schema ir jos pakeitimai yra suderinami su vidaus rinka pagal SESV 107 straipsnio 3 dalies c punktą iki 2014 m. birželio 30 d.

         PRIĖMĖ ŠĮ SPRENDIMĄ:
   1 straipsnis
   Belgijos įgyvendinta dalinio atleidimo nuo išskaičiuojamųjų mokesčių priemonė, skirta naujoms novatoriškoms įmonėms, pagal SESV 107 straipsnio 3 dalies c punktą yra suderinama su vidaus rinka iki 2014 m. birželio 30 d.
   2 straipsnis
   Šis sprendimas skirtas Belgijos Karalystei.

      Priimta Briuselyje 2015 m. sausio 23 d.

            Komisijos vardu

         Margrethe VESTAGER

            Komisijos narė

      (1)  Nuo 2009 m. gruodžio 1 d. EB sutarties 87 ir 88 straipsniai tapo atitinkamai Sutarties dėl Europos Sąjungos veikimo (toliau – SESV) 107 ir 108 straipsniais. Abiem atvejais nuostatos iš esmės yra identiškos. Nuorodos į SESV 107 ir 108 straipsnius šiame sprendime prireikus suprantamos kaip nuorodos į EB sutarties 87 ir 88 straipsnius. SESV taip pat padaryta terminijos pakeitimų, pavyzdžiui, terminas „Bendrija“ pakeistas terminu „Sąjunga“, „bendroji rinka“ – „vidaus rinka“, o „Pirmosios instancijos teismas“ – „Bendruoju Teismu“. Šiame sprendime vartojama SESV terminija.

      (2)  OL C 69, 2014 3 7, p. 122.

      (3)  Žr. 2 išnašą.

      (4)  OL C 209, 2006 8 31, p. 10.

      (5)  Žr. 2006 m. liepos 4 d. sprendimo 5 konstatuojamąją dalį.

      (6)  Žr. minėto 2006 m. liepos 4 d. sprendimo 8 konstatuojamąją dalį.

      (7)  Žr. minėto 2006 m. liepos 4 d. sprendimo 12 konstatuojamąją dalį.

      (8)  2001 m. sausio 12 d. Komisijos reglamentas (EB) Nr. 70/2001 dėl EB sutarties 87 ir 88 straipsnių taikymo valstybės pagalbai mažoms ir vidutinėms įmonėms (OL L 10, 2001 1 13, p. 33).

      (9)  Žr. minėto sprendimo 26 konstatuojamąją dalį.

      (10)  Žr. minėto Reglamento (EB) Nr. 70/2001, iš dalies pakeisto 2004 m. vasario 25 d. Komisijos reglamentu (EB) Nr. 364/2004, iš dalies keičiančiu Reglamentą (EB) Nr. 70/2001, įtraukiant į reglamento taikymo sritį pagalbą moksliniams tyrimams ir taikomajai veiklai, 5a straipsnio 3 dalies c punktą (OL L 63, 2004 2 28, p. 22).

      (11)  Žr. sprendimo pradėti procedūrą 17 ir tolesnes konstatuojamąsias dalis.

      (12)  2008 m. vasario 22 d. Briuselio sostinės regiono Vyriausybės raštas, 2008 m. kovo 17 d. Valonijos regiono Vyriausybės raštas ir 2007 m. liepos 3 d. Flandrijos regiono Vyriausybės raštas.

      (13)  Sprendimo pradėti procedūrą 22–27 konstatuojamosios dalys.

      (14)  OL C 323, 2006 12 30, p. 1.

      (15)  2014 m. birželio 17 d. Komisijos reglamentas (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius (OL L 187, 2014 6 26, p. 1).

      (16)  Žr. minėto 2006 m. liepos 4 d. sprendimo 21 konstatuojamąją dalį.

      (17)  2006 m. gruodžio 15 d. Komisijos reglamentas (EB) Nr. 1998/2006 dėl Sutarties 87 ir 88 straipsnių taikymo de minimis pagalbai (OL L 379, 2006 12 28, p. 5).

      (18)  2014 m. kovo 23 d. Karaliaus dekretas, kuriuo dėl atleidimo nuo išskaičiuojamojo mokesčio iš dalies keičiamas AR/CIR 92 vykdant 1992 m. Pajamų mokesčio kodekso 275 straipsnio 2 ir 3 dalis. Moniteur belge, 2014 3 31.


title: 2014/811/ES: 2014 m. spalio 22 d. Europos Parlamento ir Tarybos sprendimas dėl Europos prisitaikymo prie globalizacijos padarinių fondo lėšų mobilizavimo pagal 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo 13 punktą (Belgijos paraiška „EGF/2013/002 BE/Carsid“ )

text:
20.11.2014

               LT

               Europos Sąjungos oficialusis leidinys

               L 333/9

         EUROPOS PARLAMENTO IR TARYBOS SPRENDIMAS
   2014 m. spalio 22 d.
   dėl Europos prisitaikymo prie globalizacijos padarinių fondo lėšų mobilizavimo pagal 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo 13 punktą (Belgijos paraiška „EGF/2013/002 BE/Carsid“)

      (2014/811/ES)

   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą (1), ypač į jo 12 straipsnio 3 dalį,
   atsižvelgdami į 2013 m. gruodžio 17 d. Europos Parlamento ir Tarybos reglamentą (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006 (2), ypač į jo 23 straipsnio antrą pastraipą,
   atsižvelgdami į 2013 m. gruodžio 2 d. Tarybos reglamentą (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (3), ypač į jo 12 straipsnį,
   atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (4), ypač į jo 13 punktą,
   atsižvelgdami į Europos Komisijos pasiūlymą,
   kadangi:

               (1)

               Europos prisitaikymo prie globalizacijos padarinių fondas (toliau – EGF) įsteigtas teikti papildomą paramą darbuotojams, atleistiems iš darbo dėl su globalizacija susijusių esminių pasaulio prekybos sistemos struktūrinių pokyčių, ir padėti jiems vėl integruotis į darbo rinką;

               (2)

               EGF negali viršyti maksimalios metinės 150 mln. EUR sumos (2011 m. kainomis), kaip nustatyta Reglamento (ES, Euratomas) Nr. 1311/2013 12 straipsnyje;

               (3)

               2013 m. balandžio 2 d. Belgija pateikė paraišką mobilizuoti EGF lėšas dėl darbuotojų atleidimo iš įmonės Carsid SA ir ją papildė iki 2014 m. liepos 4 d. pateikdama papildomos informacijos. Ši paraiška atitinka finansinės paramos sumai nustatyti taikomus reikalavimus, kaip nustatyta Reglamento (EB) Nr. 1927/2006 10 straipsnyje. Todėl Komisija siūlo mobilizuoti 911 934 EUR sumą;

               (4)

               EGF lėšos turėtų būti mobilizuojamos finansinei paramai pagal Belgijos pateiktą paraišką suteikti,

         PRIĖMĖ ŠĮ SPRENDIMĄ:
   1 straipsnis
   2014 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 911 934 EUR įsipareigojimų ir mokėjimų asignavimų sumą.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Strasbūre 2014 m. spalio 22 d.

            Europos Parlamento vardu

            Pirmininkas

         M. SCHULZ

            Tarybos vardu

            Pirmininkas

         B. DELLA VEDOVA

      (1)  OL L 406, 2006 12 30, p. 1.

      (2)  OL L 347, 2013 12 20, p. 855.

      (3)  OL L 347, 2013 12 20, p. 884.

      (4)  OL C 373, 2013 12 20, p. 1.


title: 2001 m. gegužės 23 d. Komisijos Sprendimas dėl bylas nagrinėjančių pareigūnų įgaliojimų tam tikrose konkurencijos bylose (pranešta dokumentu Nr. (2001) 1461)tekstas svarbus EEE.

text:
Svarbus teisinis pranešimas

|

32001D0462

Oficialusis leidinys L 162 , 19/06/2001 p. 0021 - 0024

		Komisijos sprendimas2001 m. gegužės 23 d.dėl bylas nagrinėjančių pareigūnų įgaliojimų tam tikrose konkurencijos bylose(pranešta dokumentu Nr. (2001) 1461)(tekstas svarbus EEE)(2001/462/EB, EAPB)EUROPOS BENDRIJŲ TARYBA,atsižvelgdama į Europos bendrijos steigimo sutartį,atsižvelgdama į Europos anglių ir plieno bendrijos steigimo sutartį,atsižvelgdama į Europos ekonominės erdvės sutartį,atsižvelgdama į Komisijos reglamentą [1], ypač į jo 20 straipsnį,kadangi:(1) Suinteresuotų šalių ir trečiųjų šalių teisė būti išklausytoms prieš priimant galutinį sprendimą, liečiantį jų interesus, yra pagrindinis Bendrijos teisės principas. Ši teisė taip pat yra įtvirtinta 1989 m. gruodžio 21 d. Tarybos reglamente (EEB) Nr. 4064/89 dėl įmonių koncentracijos kontrolės [2] su paskutiniais pakeitimais, padarytais Reglamentu (EB) Nr. 1310/97 [3], 1998 m. gruodžio 22 d. Komisijos reglamente (EB) Nr. 2842/98 dėl šalių išklausymo nagrinėjant tam tikras bylas pagal EB sutarties 85 ir 86 straipsnius [4] ir 1998 m. kovo 1 d. Komisijos reglamente (EB) Nr. 447/98 dėl pranešimų, laiko terminų ir bylų nagrinėjimo, numatyto Tarybos reglamente (EEB) Nr. 4064/89 dėl įmonių koncentracijos kontrolės [5].(2) Komisija, vadovaudamasi Europos Sąjungos pagrindinių teisių chartija [6], privalo užtikrinti, kad ši teisė garantuojama konkurencijos bylose.(3) Administracinių bylų vedimą būtų tikslinga pavesti konkurencijos klausimus išmanančiam nepriklausomam asmeniui, kurio sąžiningumas padidintų bylų nagrinėjimo objektyvumą, skaidrumą ir efektyvumą.(4) Siekdama šio tikslo, 1982 m. Komisija įkūrė bylas nagrinėjančio pareigūno pareigybę ir vėliau, 1994 m. gruodžio 12 d. Komisijos sprendime 94/810/EAPB, EB dėl bylas nagrinėjančių pareigūnų įgaliojimų nagrinėjant konkurencijos bylas prieš Komisiją [7] išdėstė minėtų pareigūnų įgaliojimus.(5) Būtina toliau didinti bylas nagrinėjančio pareigūno vaidmenį ir pritaikyti bei padidinti jo įgaliojimus atsižvelgiant į pokyčius konkurencijos teisėje.(6) Siekiant užtikrinti bylas nagrinėjančio pareigūno nepriklausomybę ir vadovaujantis administraciniais tikslais, šį pareigūną derėtų priskirti prie Komisijos nario, konkrečiai atsakingo už konkurenciją. Derėtų padidinti bylas nagrinėjančių pareigūnų skyrimo, jų atšaukimo iš pareigų ir pervedimo į kitas pareigas proceso skaidrumą.(7) Bylas nagrinėjantis pareigūnas turėtų būti skiriamas vadovaujantis taisyklėmis, išdėstytomis Europos Bendrijų pareigūnų personalo statute ir kitų tarnautojų įdarbinimo sąlygose. Remiantis šiomis taisykles galima svarstyti galimybę skirti tik tuos kandidatus, kurie nėra Komisijos pareigūnai.(8) Bylas nagrinėjančio pareigūno įgaliojimus konkurencijos bylose derėtų suformuluoti taip, kad būtų užtikrinta teisė būti išklausytam visos procedūros eigoje.(9) Atskleidžiant informaciją apie fizinius asmenis, derėtų ypač atsižvelgti į 2000 m. gruodžio 18 d. Europos Parlamento ir Tarybos reglamentą (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir tokių duomenų laisvo judėjimo [8].(10) Šis sprendimas neturėtų pažeisti bendrųjų taisyklių, leidžiančių arba draudžiančių naudotis Komisijos dokumentais.(11) Reikėtų panaikinti Sprendimą 94/810/EAPB, EB,NUSPRENDĖ:1 straipsnis1. Komisija skiria vieną ar daugiau bylas nagrinėjančių pareigūnų (toliau – bylas nagrinėjantis pareigūnas), kurie užtikrina teisės būti išklausytam nagrinėjant konkurencijos bylas prieš Komisiją efektyvų įgyvendinimą, pagal EB sutarties 81 ir 82 straipsnius ir EAPB sutarties 65 ir 66 straipsnius bei Reglamentą (EEB) Nr. 4064/89.2 straipsnis1. Apie bylas nagrinėjančio pareigūno paskyrimą skelbiama Europos Bendrijų oficialiajame leidinyje. Komisija priima motyvuotą sprendimą dėl pareigūno įgaliojimų nutraukimo, įgaliojimų pabaigos arba pareigūno perkėlimo į kitas pareigas taikant bet kokią procedūrą. Toks sprendimas skelbiamas Europos Bendrijų oficialiajame leidinyje.2. Bylas nagrinėjantis pareigūnas administraciniais tikslais priskiriamas prie Komisijos nario, konkrečiai atsakingo už konkurenciją (toliau – kompetentingasis Komisijos narys).3. Kai bylas nagrinėjantis pareigūnas negali vykdyti pareigų, kompetentingasis Komisijos narys, tam tikrais atvejais pasitaręs su bylas nagrinėjančiu pareigūnu, skiria kitą pareigūną, nesusijusį su aptariama byla, vykdyti bylas nagrinėjančio pareigūno pareigas.3 straipsnis1. Vykdydamas pareigas, bylas nagrinėjantis pareigūnas atsižvelgia į būtinumą efektyviai taikyti konkurencijos taisykles, remiantis galiojančiais Bendrijos įstatymais ir Europos Bendrijų Teisingumo Teismo bei Pirmosios instancijos teismo nustatytais principais.2. Atsakingas už bylos nagrinėjimą direktorius (toliau – atsakingasis direktorius) nuolat informuoja bylas nagrinėjantį pareigūną apie bylos nagrinėjimo eigą iki tol, kol sprendimo projektas pateikiamo Komisijos kompetentingajam nariui.3. Bylas nagrinėjantis pareigūnas gali pateikti Komisijos kompetentingajam nariui pastabas dėl visų klausimų, kylančių bet kurioje Komisijos byloje dėl konkurencijos.4 straipsnis1. Bylas nagrinėjantis pareigūnas organizuoja ir vadovauja bylų nagrinėjimui, numatytam nuostatose, įgyvendinančiose EB sutarties 81 ir 82 straipsnius, EAPB sutarties 65 ir 66 straipsnius ir Reglamentą (EEB) Nr. 4064/89, remiantis šio sprendimo 5–13 straipsniais.2. Straipsnio 1 dalyje minimos šios nuostatos:a) EAPB sutarties 36 straipsnio pirmoji pastraipa;b) Reglamentas (EB) Nr. 2842/98;c) Reglamentas (EB) Nr. 447/98.5 straipsnisBylas nagrinėjantis pareigūnas užtikrina tinkamą bylos nagrinėjimą ir prisideda prie pačios bylos nagrinėjimo bei bet kurio vėliau priimamo sprendimo objektyvumo. Bylas nagrinėjantis pareigūnas ypač prižiūri, kad rengiant Komisijos sprendimus būtų deramai atsižvelgta į visus svarbius faktus, tiek palankius, tiek ir nepalankius suinteresuotosioms šalims, įskaitant faktinius veiksnius, susijusius su pažeidimo sunkumu.6 straipsnis1. Trečiųjų šalių, ar jos būtų asmenys, įmonės arba asmenų ar įmonių asociacijos, pareiškimai turi būti pateikiami raštu kartu su raštišku išdėstymu, paaiškinančiu pareiškėjo suinteresuotumą bylos rezultatais.2. Sprendimai dėl to, ar trečiosios šalys bus išklausytos, priimami pasitarus su atsakinguoju direktoriumi.3. Kai nustatoma, kad pareiškime neparodyta pakankamai suinteresuotumo, kad pareiškėjas būtų išklausytas, apie tokios išvados priežastis jam pranešama raštu. Nustatomas laikas, per kurį pareiškėjas gali pateikti tolesnius paaiškinimus raštu.7 straipsnis1. Prašymai būti išklausytiems žodžiu pateikiami pareiškėjo raštiškuose paaiškinimuose, atsakant į Komisijos jam adresuotus dokumentus.2. Straipsnio 1 dalyje minimi šie dokumentai:a) prieštaravimų pareiškimų pateikimas;b) kvietimas trečiąją šalį, įrodžiusią esant pakankamai suinteresuota, kad ją išklausytų, pateikti paaiškinimus raštu;c) pranešimas ieškovui, kad Komisijos nuomone nėra pakankamo pagrindo konstatuoti pažeidimo, ir kvietimas, kad ieškovas pateiktų papildomų raštiškų paaiškinimų.3. Sprendimai dėl to, ar pareiškėjai bus išklausyti žodžiu, priimami pasitarus su atsakinguoju direktoriumi.8 straipsnis1. Kai asmuo, įmonė arba asmenų ar įmonių asociacija gauna vieną ar daugiau iš 7 straipsnio 2 dalyje išvardytų dokumentų ir turi pagrindo manyti, kad Komisija turi jiems dar nepaskelbtų dokumentų ir kad tie dokumentai yra būtini tinkamai įgyvendinti teisę būti išklausytiems, šiuos dokumentus galima gauti pateikus motyvuotą prašymą.2. Motyvuotas sprendimas dėl tokių prašymų pateikiamas asmeniui, įmonei arba asociacijai, įteikusiems tokį prašymą, ir visiems asmenims, įmonėms arba asociacijoms, suinteresuotiems bylos eiga.9 straipsnisKai ketinama atskleisti informaciją, kuri gali būti įmonės komercinė paslaptis, apie šį ketinimą ir jo priežastis pranešama raštu. Nustatomas laikas, per kurį įmonė gali pateikti raštiškus paaiškinimus.Kai suinteresuota įmonė nesutinka atskleisti informacijos, tačiau nustatoma, kad informacija nėra saugoma ir dėl to ją galima atskleisti, tokia išvada pateikiama motyvuotame sprendime, apie kurį pranešama suinteresuotai įmonei. Sprendime nustatoma terminas, nuo kurio informacija bus atskleista. Toks terminas nustatomas ne anksčiau kaip praėjus savaitei po pranešimo dienos.Pirmoji ir antroji straipsnio pastraipos taikomos mutatis mutandis informacijos atskleidimo atžvilgiu, apie tai paskelbiant Europos Bendrijų oficialiajame leidinyje.10 straipsnisKai asmuo, įmonė arba asmenų ar įmonių asociacija mano, kad atsakymui į 7 straipsnio 2 dalyje minėtą dokumentą skiriamas per trumpas laiko tarpas, ji gali prašyti jį pratęsti, per pradinį laiko tarpą pateikdama motyvuotą prašymą. Prašytojui pranešama raštu, ar jo prašymas patenkintas.11 straipsnisTam tikromis aplinkybėmis, atsižvelgiant į tai, jog būtina užtikrinti, jog tinkamai pasirengta nagrinėti bylą ir ypač, kuo nuodugniau išsiaiškinti su byla susijusius faktus, bylas nagrinėjantis pareigūnas, pasitaręs su atsakinguoju direktoriumi, kviestinėms į bylos nagrinėjimą šalims iš anksto pateikti klausimų, dėl kurių jis pageidauja išgirsti šalių nuomonę, sąrašą.Bylas nagrinėjantis pareigūnas, pasitaręs su atsakinguoju direktoriumi, gali šiuo tikslu surengti susitikimą su kviestinėmis į bylos nagrinėjimą šalimis ir, prireikus, su Komisijos nariais, kad būtų pasirengta pačiam bylos nagrinėjimui.Bylas nagrinėjantis pareigūnas taip pat gali pareikalauti raštiško paaiškinimo, kurį ketina pateikti asmenys, kuriuos bylos nagrinėjime išklausyti pasiūlė kviestinės dalyvauti bylos nagrinėjime šalys, turinio esmę.12 straipsnis1. Bylas nagrinėjantis pareigūnas, pasitaręs su atsakinguoju direktoriumi, nustato bylos nagrinėjimo datą, trukmę ir vietą. Kai prašoma atidėti bylos nagrinėjimą, dėl to sprendžia bylas nagrinėjantis pareigūnas.2. Bylas nagrinėjantis pareigūnas visiškai atsako už vadovavimą bylos nagrinėjimo eigai.3. Bylas nagrinėjantis pareigūnas nusprendžia, ar galima pateikti naujus dokumentus bylos nagrinėjimo metu, kokius asmenis reikėtų išklausyti šalies vardu ir ar suinteresuotuosius asmenys reikėtų išklausyti atskirai, ar kitų bylos nagrinėjime dalyvaujančių asmenų akivaizdoje.4. Tam tikrais atvejais, siekiant užtikrinti teisę būti išklausytiems, bylas nagrinėjantis pareigūnas, pasitaręs su atsakinguoju direktoriumi, gali asmenims, įmonėms ir asmenų ar įmonių asociacijoms suteikti galimybę po išklausymo žodžiu pateikti papildomus paaiškinimus raštu. Bylas nagrinėjantis pareigūnas nustato dieną, iki kurios galima pateikti papildomus paaiškinimus. Komisija nėra įpareigota atsižvelgti į raštiškus paaiškinimus, gautus po nustatytos dienos.13 straipsnis1. Bylas nagrinėjantis pareigūnas Komisijos kompetentingam nariui pateikia bylos nagrinėjimo ataskaitą ir jos pagrindu padarytas išvadas, atsižvelgiant į teisę būti išklausytam. Ataskaitoje pateiktos pastabos liečia procedūrinius klausimus, įskaitant dokumentų paskelbimą ir galimybę susipažinti su byla, skirtą laiko tarpą atsakyti į prieštaravimų pareiškimą ir tinkamą vadovavimą žodinio išklausymo procedūros eigai.Generaliniam direktoriui konkurencijos klausimais ir atsakingajam direktoriui įteikiama po vieną ataskaitos egzempliorių.2. Be straipsnio 1 dalyje minėtos ataskaitos bylas nagrinėjantis pareigūnas gali pateikti papildomas pastabas dėl tolesnės bylos nagrinėjimo eigos. Šios pastabos, be kita ko, gali būti susijusios su reikalavimu pateikti papildomą informaciją, tam tikrų prieštaravimų atsisakymu arba papildomų prieštaravimų suformulavimu.14 straipsnisTam tikrais atvejais bylas nagrinėjantis pareigūnas gali pateikti ataskaitą dėl bet kurio atlikto tyrimo objektyvumo, kad būtų įvertintas įsipareigojimų dėl Komisijos inicijuoto bylos nagrinėjimo taikant 1 straipsnyje minėtas nuostatas, poveikis konkurencijai. Ataskaitoje konkrečiai aptariama atsakovų atranka ir naudojama metodologija.15 straipsnisRemdamasis aptariamos bylos sprendimo projektu, kuris bus pateiktas Konsultaciniam komitetui, bylas nagrinėjantis pareigūnas parengia galutinę raštišką ataskaitą apie teisės būti išklausytam įgyvendinimą, kaip tai numatyta 13 straipsnio 1 dalyje. Šioje ataskaitoje taip pat bus atsižvelgiama, ar sprendimo projekte nagrinėjami tik prieštaravimai, dėl kurių šalims buvo suteikta galimybė pareikšti savo nuomonę, ar tam tikrais atvejais, ir bet kurio tyrimo objektyvumo klausimas, kaip numatyta 14 straipsnyje.Galutinė ataskaita pateikiama Komisijos kompetentingajam nariui, generaliniam direktoriui konkurencijos klausimais ir atsakingajam direktoriui. Ji pateikiama valstybių narių kompetentingoms valdžios institucijoms ir, laikantis nuostatų dėl bendradarbiavimo, išdėstytų EEE sutarties 23 ir 24 protokoluose, EFTA priežiūros institucijai.16 straipsnis1. Galutinė bylas nagrinėjančio pareigūno ataskaita pridedama prie Komisijai pateikiamo sprendimo projekto, siekiant užtikrinti, kad atskiros bylos atžvilgiu priimant sprendimą, Komisijai bus pranešta visa svarbi informacija dėl bylos nagrinėjimo eigos ir teisės būti išklausytam įgyvendinimo.2. Bylas nagrinėjantis pareigūnas gali daryti galutinėje ataskaitoje pakeitimus, atsižvelgdamas į bet kuriuos dalinius sprendimo projekto pakeitimus, kol Komisija dar nėra priėmusi sprendimo.3. Komisija perduoda bylas nagrinėjančio pareigūno ataskaitą kartu su priimtu sprendimu adresatams, kuriems sprendimas skiriamas. Komisija paskelbia bylas nagrinėjančio pareigūno ataskaitą Europos Bendrijų oficialiajame leidinyje kartu su sprendimu, atsižvelgdama į teisėtą įmonių interesą apsaugoti savo komercines paslaptis.17 straipsnisSprendimas 94/810/EAPB, EB panaikinamas.Procesiniai veiksmai, atlikti pagal minėtą sprendimą, išlieka galioti.Priimta Briuselyje, 2001 m. gegužės 23 d.Komisijos varduMario MontiKomisijos narys[1] OL L 308, 2000 12 8, p. 26.[2] OL L 395, 1989 12 30, p. 1 (pataisyta redakcija OL L 257, 1990 9 21, p. 13).[3] OL L 180, 1997 7 9, p. 1.[4] OL L 354, 1998 12 30, p. 18.[5] OL L 61, 1998 3 2, p. 1.[6] OL C 364, 2000 12 18, p. 1.[7] OL L 330, 1994 12 21, p. 67.[8] OL L 8, 2001 1 12, p. 1.--------------------------------------------------


title: 2001 m. kovo 19 d. Tarybos sprendimas dėl Europos bendrijos ir jos valstybių narių ir Korėjos Respublikos pamatinio susitarimo dėl prekybos ir bendradarbiavimo sudarymo

text:
Svarbus teisinis pranešimas

|

32001D0248

Oficialusis leidinys L 090 , 30/03/2001 p. 0045 - 0045

		Tarybos sprendimas2001 m. kovo 19 d.dėl Europos bendrijos ir jos valstybių narių ir Korėjos Respublikos pamatinio susitarimo dėl prekybos ir bendradarbiavimo sudarymo(2001/248/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 57 straipsnio 2 dalį, 71 straipsnį, 80 straipsnio 2 dalį ir 133 bei 308 straipsnius, siejant su 300 straipsnio 2 dalies pirmosios pastraipos antruoju sakiniu ir 300 straipsnio 3 dalies pirmąja pastraipa,atsižvelgdama į Komisijos pasiūlymą [1],atsižvelgdama į Europos Parlamento nuomonę [2],pasikonsultavusi su Ekonomikos ir socialinių reikalų komitetu,kadangi:Šiame sprendime minimas Susitarimas turėtų būti patvirtintas,NUSPRENDĖ:1 straipsnisBendrijos vardu patvirtinamas Europos bendrijos ir jos valstybių narių ir Korėjos Respublikos pamatinis susitarimas dėl prekybos ir bendradarbiavimo.Susitarimo tekstas pridedamas prie šio sprendimo.2 straipsnis1. Komisijos atstovas, padedant valstybių narių atstovams, atstovauja Bendrijai Jungtiniame komitete, kaip numatyta pamatinio susitarimo 19 straipsnio 3 dalyje.2. Poziciją, kurios laikysis Bendrija Jungtiniame komitete tais atvejais, kai jis teikia rekomendacijas, nustato Taryba, remdamasi Komisijos pasiūlymu ir laikydamasi Europos bendrijos steigimo sutarties atitinkamų nuostatų.3 straipsnisTarybos pirmininkas Bendrijos vardu išsiunčia pranešimą, kaip nustatyta pamatinio Susitarimo 21 straipsnyje.4 straipsnisŠis sprendimas skelbiamas Europos Bendrijų oficialiajame leidinyje.Priimta Briuselyje, 2001 m. kovo 19 d.Tarybos varduPirmininkėA. Lindh[1] OL C 188, 1996 6 28, p. 11.[2] OL C 104, 1999 4 14, p. 59.--------------------------------------------------


title: 2005/223/EB: 2005 m. vasario 25 d. Komisijos sprendimas, iš dalies keičiantis Sprendimą 94/140/EB, įsteigiantį Sukčiavimo prevencijos koordinavimo patariamąjį komitetą

text:
17.3.2005

               LT

               Europos Sąjungos oficialusis leidinys

               L 71/67

      KOMISIJOS SPRENDIMAS

   2005 m. vasario 25 d.
   iš dalies keičiantis Sprendimą 94/140/EB, įsteigiantį Sukčiavimo prevencijos koordinavimo patariamąjį komitetą
   (2005/223/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   kadangi:

               (1)

               Komisijos sprendimu 94/140/EB (1) Komisija įsteigė Sukčiavimo prevencijos koordinavimo patariamąjį komitetą (toliau – komitetas), į kurį ji gali kreiptis bet kuriuo klausimu, susijusiu su sukčiavimo prevencija ir patraukimu baudžiamojon atsakomybėn dėl sukčiavimo bei pažeidimų, taip pat su valstybių narių ar valstybių narių ir Komisijos bendradarbiavimu kovos su sukčiavimu srityje.

               (2)

               Įsteigus komitetą, Bendrijos finansinių interesų apsaugos mechanizmas buvo ypač papildytas ir sustiprintas naujais teisės aktais ir organizaciniais pokyčiais pačioje Komisijoje.

               (3)

               Tarybos reglamentu (EB, Euratomas) Nr. 2988/95 (2) buvo priimtos bendros pažeidimo sąvoką apibrėžiančios ir administracines priemones bei sankcijas Europos Bendrijų finansinių interesų apsaugos srityje nustatančios nuostatos, be to, Tarybos reglamentu (Euratomas, EB) Nr. 2185/96 (3) priimtos specialios visoms Bendrijos veiklos sritims taikomos ir su Komisijos atliekamais patikrinimais bei inspektavimais vietoje susijusios nuostatos.

               (4)

               Amsterdamo sutarties patvirtintu EB sutarties 280 straipsniu buvo nustatyti nauji teisiniai kovos su sukčiavimu pagrindai. Naujame tekste ypač numatomi bendra Bendrijos ir valstybių narių kompetencija bei glaudus ir nuolatinis valstybių narių kompetentingų institucijų ir Komisijos bendradarbiavimas Bendrijos finansinių interesų apsaugos srityje.

               (5)

               Komisijos sprendimu 1999/352/EB, EAPB, Euratomas (4) buvo įsteigta Europos kovos su sukčiavimu tarnyba (OLAF), atsakinga ne tik už sukčiavimo administracinių tyrimų atlikimą, bet ir už kitą veiklą, susijusią su Bendrijos interesų apsauga nuo neteisėtų veikų, kurios gali užtraukti administracinę ar baudžiamąją atsakomybę.

               (6)

               Europos Parlamento ir Tarybos reglamentu (EB) Nr. 1073/1999 bei Tarybos reglamentu (Euratomas) Nr. 1074/1999 (5) buvo nustatytas teisinis OLAF veiklos pagrindas, įgaliojantis ją ypač užtikrinti valstybių narių kompetentingų institucijų ir Komisijos bendradarbiavimą, siekiant suderinti Bendrijos finansinių interesų apsaugos nuo sukčiavimo veiksmus.

               (7)

               Tarybos reglamentu (EB) Nr. 1338/2001 (6) euro apsaugos nuo padirbinėjimo srityje buvo organizuotas glaudus bei nuolatinis nacionalinių institucijų ir Komisijos, įgaliotos atitinkamame patariamajame komitete konsultuotis dėl visaapimančios Europos bendros valiutos apsaugos, bendradarbiavimas. Tarybos sprendimu 2001/923/EB (7) Komisija įpareigota administruoti ir įgyvendinti Bendrijos mainų, paramos ir mokymo programą, skirtą euro apsaugai nuo klastojimo (Periklio programą), bendradarbiaujant su valstybėmis narėmis.

               (8)

               Atsižvelgiant į naują Bendrijos potvarkio orientaciją ir horizontalią komiteto paskirtį, reikėtų suderinti pastarojo patariamuosius įgaliojimus su valstybių narių, kurių atstovams privalo būti sudaryta galimybė gauti pagalbą iš nacionalinių institucijų, kompetencija. Norint užtikrinti didesnį komiteto darbų lankstumą, taip pat reikėtų numatyti galimybę sudaryti sektoriaus darbo grupes.

               (9)

               Sprendimas 94/140/EB turi būti atitinkamai iš dalies pakeistas,

         NUSRENDĖ:
   1 straipsnis
   Sprendimas 94/140/EB iš dalies keičiamas taip:

               1)

               2 straipsnio 1 dalis keičiama taip:
               „1.   Komisija gali kreiptis į komitetą bet kuriuo klausimu, susijusiu su sukčiavimo prevencija ir patraukimu baudžiamojon atsakomybėn dėl sukčiavimo bei kitų neigiamą poveikį Bendrijos finansiniams interesams turinčių neteisėtų veikų, taip pat bet kuriuo klausimu, susijusiu su valstybių narių kompetentingų institucijų ar pastarųjų ir Komisijos bendradarbiavimu, kuriuo siekiama apsaugoti Bendrijos finansinius interesus nuo sukčiavimo, kad būtų galima organizuoti glaudesnį ir nuolatinį kompetentingų institucijų bendradarbiavimą kovos su sukčiavimu srityje.
               Komisija gali kreiptis į komitetą bet kuriuo klausimu, susijusiu su Bendrijos finansinių interesų apsauga bei euro banknotų ir monetų apsauga nuo klastojimo.
               Komisija taip pat gali kreiptis į komitetą bet kuriuo su Bendrijos finansinių interesų teisine apsauga susijusiu klausimu, įskaitant policijos ir teisminio bendradarbiavimo kovos su sukčiavimu srityje aspektus.“

               2)

               3 straipsnis iš dalies keičiamas taip:

                           a)

                           3 straipsnio 1 dalis keičiama taip:
                           „1.   Komitetą sudaro po du atstovus iš kiekvienos valstybės narės. Jiems gali padėti du susijusių kompetentingų nacionalinių institucijų atstovai.“;

                           b)

                           3 straipsnio 3 dalis keičiama taip:
                           „3.   Komisijai pritarus, Komiteto kompetencijai priklausančiuose sektoriuose darbui palengvinti gali būti sukurtos darbo grupės.
                           Komisija teikia sekretoriato paslaugas.“;

               3)

               6 straipsnio nuoroda į Sutarties 214 straipsnį keičiama nuoroda į Sutarties 287 straipsnį.

         2 straipsnis
   Šis sprendimas įsigalioja nuo jo paskelbimo dienos Europos Sąjungos oficialiajame leidinyje.

      Priimta Briuselyje, 2005 m. vasario 25 d.

            Komisijos vardu

         Siim KALLAS

            Pirmininko pavaduotojas

      (1)  OL L 61, 1994 3 4, p. 27.

      (2)  OL L 312, 1995 12 23, p. 1.

      (3)  OL L 292, 1996 11 15, p. 2.

      (4)  OL L 136, 1999 5 31, p. 20.

      (5)  OL L 136, 1999 5 31, p. 1.

      (6)  OL L 181, 2001 7 4, p. 6.

      (7)  OL L 339, 2001 12 21, p. 50.


title: 2005/356/EB: 2004 m. gruodžio 22 d. Tarybos sprendimas, dėl Europos bendrijos ir Andoros Kunigaikštystės susitarimo, numatančio priemones, lygiavertes nustatytoms Tarybos direktyvoje 2003/48/EB dėl palūkanų, gautų iš taupymo pajamų, apmokestinimo, sudarymo

text:
4.5.2005

               LT

               Europos Sąjungos oficialusis leidinys

               L 114/9

      TARYBOS SPRENDIMAS

   2004 m. gruodžio 22 d.
   dėl Europos bendrijos ir Andoros Kunigaikštystės susitarimo, numatančio priemones, lygiavertes nustatytoms Tarybos direktyvoje 2003/48/EB dėl palūkanų, gautų iš taupymo pajamų, apmokestinimo, sudarymo
   (2005/356/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 94 straipsnį kartu su 300 straipsnio 2 dalies pirmąja pastraipa, 3 dalies pirmąja pastraipa ir 4 dalimi,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               2001 m. spalio 16 d. Taryba įgaliojo Komisiją vesti derybas su Andoros Kunigaikštyste dėl susitarimo, skirto užtikrinti, kad ši valstybė priimtų priemones, lygiavertes toms, kurios turi būti taikomos Bendrijoje, siekiant užtikrinti veiksmingą palūkanų, gautų iš taupymo pajamų, apmokestinimą.

               (2)

               Susitarimo tekstas, dėl kurio susitarta derybų metu, atitinka Tarybos priimtus nurodymus dėl derybų. Prie šio teksto pridedama Europos bendrijos ir jos valstybių narių ir Andoros Kunigaikštystės bendra ketinimų deklaracija, kurios tekstas pridedamas prie Tarybos sprendimo 2004/828/EB (2).

               (3)

               Direktyvos 2003/48/EB (3) nuostatų taikymas priklauso nuo priemonių, lygiaverčių nustatytoms šioje direktyvoje, taikymo Andoros Kunigaikštystėje, vadovaujantis šios valstybės su Europos bendrija sudarytu susitarimu.

               (4)

               Vadovaujantis Sprendimu 2004/828/EB ir su sąlyga, kad sprendimas dėl susitarimo sudarymo bus priimtas vėliau, susitarimas Europos bendrijos vardu buvo pasirašytas 2004 m. lapkričio 15 d.

               (5)

               Susitarimas turėtų būti patvirtintas.

               (6)

               Galimoms susitarimo I ir II priedų adaptacijoms reikia nustatyti paprastą ir greitą procedūrą,

         NUSPRENDĖ:
   1 straipsnis
   Europos bendrijos vardu patvirtinamas Europos bendrijos ir Andoros Kunigaikštystės susitarimas, numatantis priemones, lygiavertes nustatytoms Tarybos direktyvoje 2003/48/EB dėl palūkanų, gautų iš taupymo pajamų, apmokestinimo (4).
   Susitarimo tekstas pridedamas prie šio sprendimo.
   2 straipsnis
   Komisija įgaliojama Bendrijos vardu patvirtinti reikalingus susitarimo priedų pakeitimus, užtikrinančius jų atitikimą informacijai, susijusiai su kompetentingomis institucijomis, apie kurias pranešta, kaip numatyta Direktyvos 2003/48/EB 5 straipsnio a punkte, ir jos priede pateiktai informacijai.
   3 straipsnis
   Tarybos pirmininkas Europos bendrijos vardu pateikia pranešimą, kaip nurodyta susitarimo 15 straipsnio 1 dalyje (5).
   4 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2004 m. gruodžio 22 d.

            Tarybos vardu

            Pirmininkas

         C. VEERMAN

      (1)  Nuomonė pareikšta 2004 m. lapkričio 17 d. (dar nepaskelbta Oficialiajame leidinyje).

      (2)  OL L 359, 2004 12 4, p. 32.

      (3)  OL L 157, 2003 6 26, p. 38. Direktyva su paskutiniais pakeitimais, padarytais Direktyva 2004/66/EB (OL L 168, 2004 5 1, p. 35).

      (4)  OL L 359, 2004 12 4, p. 33.

      (5)  Tarybos Generalinis Sekretoriatas apie susitarimo įsigaliojimo datą paskelbia Europos Sąjungos oficialiajame leidinyje.